ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ

ФИЛОСОФИЯ ЖӘНЕ САЯСАТТАНУ ФАКУЛЬТЕТІ

ПЕДАГОГИКА ЖӘНЕ БІЛІМ БЕРУ МЕНЕДЖМЕНТІ КАФЕДРАСЫ

**TMVR 2212 – «Тәрбие жұмысының теориясы мен әдістемесі»**

пәні бойынша

**дәрістердің қысқаша мазмұны**

**Мамандық - «6B01101 – Педагогика и психология »**

2020-2021 оқу жылы

6 кредит, 2 курс, қазақ бөлімі

Алматы, 2020

**TMVR 2212 – «Тәрбие жұмысының теориясы мен әдістемесі»**

пәні бойынша

**дәрістердің қысқаша мазмұны**

**1 дәріс. Тәрбие үдерісі – тұтас педагогикалық үдерістің құрамды бөлігі**

***Дәрістің мақсаты:***тәрбие үдерісінің мәні мен мазмұнына сипаттама беру, және тәрбие үдерісі – тұтас педагогикалық үдерісі екендігін дәлелдеу.

*Дәрістегі негізгі ұғымдар:* тәрбие үдерісі, мақсаты, гуманистік педагогика, жалпыадамзаттық мәдениет, материалдық, рухани мәдениет.

***Дәрісте қарастырылатын мәселелер:***

* Тәрбие үдерісінің мәні мен мақсаты.
* Тәрбие - педагогикалық үдерісінің жетекші компоненті.
* Қоғамдық мәдениетті игеру - тәрбие мақсатының әдіснамалық негізі.

***Дәрістің қысқаша мазмұны:***

Тәрбие мақсатын жүзеге асыру, оның құрамды бөліктерінің байланыстарын шешуді талап етеді. Тәрбие мақсаты мен міндеттерін жүзеге асыру үшін оның мазмұны, тәрбие әдістері мен құралдары, формалары бірімен-бірі тығыз байланыста қарастырылуы тиіс.

*Мұғалімнің іс-әрекет обьектісі* – педагогикалық процесс. Педагогикалық процестің түпкі мақсаты адамның тұлға ретінде қалыптасуы болса, онда педагогикалық процестің элементарлық бірлігі - бастапқы абстракция болып қалыптасудың қас-қағым сәті “педагогикалық ситуация” болады.

Педагогикалық ситуация педагогикалық шындыққа тән көпқырлы болады, оның нақты бір қырына көңіл бөлу қажет, мысалы, оның орны, өтетін уақыты, себеп-салдары, пайда болу жағдайы, тәрбиеленушілердің жас ерекшеліктері, әлеуметтік жағдайы, психо-физиологиялық ерекшеліктері, іс-әрекеттің мазмұны мен тәсілі айқындалып, қас-қағым сәттегі педагогикалық процесс ішіндегі тұлға қозғалысының дамуын көруге мүмкіндік туады.

Педагогикалық үдерісте “ұстаз – оқушылар”, “оқушы – оқушы”, “сынып оқушылары – сынып ұстаздары” жүйесі қызмет етеді. Мектептің педагогикалық процесі – “мектеп – оқушылар” жүйесінің өмір сүру қызметінен тұрады.

Мектеп педагогикалық үдерісі көп деңгейлі және көп құрылымдық құбылыс, себебі олар өзінен кейінгі деңгейдегі жүйелерді қамтиды. Жүйе тек іс-әрекетпен алмасу арқылы өмір сүреді. Мәселен, ұстаздар оқушыларды әр-түрлі тәсілдер мен іс-әрекеттерге тәрбиелесе, онда оқушылар оны меңгере отырып, педагогикалық процестің белсенді қатысушылары болып, тек репродуктивті деңгейде ғана емес, шығармашылық деңгейіне көтеріледі. Педагогикалық процесте мұғалімнің басқару обьектісі - оқушылардың іс-әрекеті болады. Іс-әрекеттің барлық бөлшектері (мақсат, міндеттер, мазмұн және т. б.) жүйелі қызмет ету үшін, оқушы оны меңгеруі тиіс. Ол үшін ұстаздар, ата-аналардың іс-әрекеттері оларға көмек көрсетуге бағытталуы керек. *Педагогикалық үдерістегі мұғалімнің басқаруы* - субьектілер арасындағы қарым-қатынастар болады. Олар арқылы субьектілердің іс-әрекетімен бірге олардың дамуына тиімді жағдайлар қамтамасыз етіледі.

Қорыта келе, педагогикалық процесс оқушылардың ұстаздармен бірлескен, және олардың басшылығымен жүзеге асатын іс-әрекеті, ол әлеуметтік тәжірибені меңгеруге және әрбір оқушы тұлғасын қалыптастыруға бағытталып, дамуға және өзін еңбекте, қоғамдық өмірде жүзеге асыруға дайын болуын қамтамасыз етеді.

*Мәдениет* – адамдардың бірлесе атқаратын ғылыми, моральдық-әлеуметтік, көркем және техникалық құндылықтар жасаудағы қарым-қатынастар жиынтығы. Мәдениеттің мәні адамның өзіндік адамдық еңбегімен байланысты туындайтын өнім. “Адамды адам еткен еңбек“ деген қағида осыдан шығады.

*Материалдық мәдениет* адам қолымен жасалған материалдық құндылық заттардың жиынтығы (техника, құрал-жабдық, әр түрлі бағыттағы обьектілер, т.б.). *Рухани мәдениет* (интеллектуальдық) адамдардың табиғат пен қоғамды қабылдауы мен бейнелеуіндегі белгілі бір ғылым немесе өнереде айқындалған болмысы ретінде қабылданады. Әлеуметтік қалыптағы мәдениет, қоғамдық өмірді ұйымдастыру (экономика, құқық, саясат, т.б.) мінез-құлыққа тәуелді еместігімен ерекшеленеді.

Мәдениетте пайда болатын әлеуметтік идея жеке тұлғаның бойына адамды әлеуметтендіру үрдісі барысында енеді, яғни жеке адамға жалпыадамзаттық мәдениеттің жиынтығын бүгінгі нарықтық экономиканың талаптарына негіздей отырып меңгерту көзделеді.

Осымен байланысты мұғалімнің кәсіби біліктілік бағыты күшейеді. Жеке тұлғаны қалыптастыру процесін ұйымдастыру үшін оның үнемі мәдениетке кіруіне зер салу, бүгінгі мәдени жетістіктер дәрежесінде әлемдік мәдениетпен қарым-қатынас жасауы арқылы тұлғаның әлеуметтік өмірдің мағынасына енуін қарастыру көзделеді. Жеке тұлғаның осы заманғы тәрбиесінің негізіне *адамзаттық мәдениеттің бүкіл дүниежүзілік қоры* алынуы керек. Атап айтқанда, мәдениеттің барлық түрі: ақыл-ой, адамгершілік, эстетикалық, этикалық, экологиялық, экономикалық, саяси, құқықтық мәдениеті, тұлғаның кәсіби бағдары мен политехникалық, еңбек мәдениеті қамтылады.

Мәдениеттің осы түрлерінің бәрі, олардың өзара әрекеттеуі адамның дүниені, табиғатты, қоғамды, техниканы, өнерді біртұтас қабылдауымен бірге, оның тұтас ғылыми көзқарасын қалыптастыруға негіз болады.

***Оқылатын материалды бақылауға арналған сұрақтар:***

* Тәрбиенің мәнін, қоғамдық мақсатын қалай түсінесіз?
* Адамды тәрбиелеудегі басты мақсат не?
* Тәрбие міндеттері дегеніміз не?
* Неліктен тәрбие - педагогикалық үдерістегі жетекші компонент болып саналады?
* Педагогиалық үдерістегі мұғалімнің іс-әрекетін қалай түсінесіз?
* Материалдық,рухани,әлеуметтікқалыптағымәдениетдегентүсініктердіажыратыңыз?

**Ұсынылатын әдебиеттер тізімі.**

1. «Қазақстан - 2050» стратегиясы – қалыптасқан мемлекеттің жаңа саяси бағыты. Қазақстан Республикасының Президенті Н.Ә.Назарбаевтың Қазақстан халқына жолдауы. //Ақиқат. №1, 2013. – 5 - 27 бб.
2. Әбенбаев С. Тәрбие теориясы мен әдістемесі. – Алматы . «Дарын», 2004. -350 б.
3. Майгаранова Ш., Иманбаева С.Т. Тәрбие жұмысының теориясы мен әдістемесі.Оқу құралы. Екінші басылым. - Алматы. 2016, 145 б.

**2 дәріс. Мектеп пен сыныптың тәрбиелік жүйесі**

***Дәрістің мақсаты:***мектеп ішілік және сыныпта жүргізілетін тәрбиелік іс– шараларды жоспарын құру, ұйымдастыру жолдарын меңгеру.

*Дәрістегі негізгі ұғымдар:*мектеп ішілікіс – шаралар, тәрбие сағаты,сынып сағаты, ағартушылық қызметі, конференция, пікірталас.

***Дәрісте қарастырылатын мәселелер:***

* Тәрбие үдерісінің мәні мен мақсаты.
* Тәрбие - педагогикалық үдерісінің жетекші компоненті.
* Қоғамдық мәдениетті игеру - тәрбие мақсатының әдіснамалық негізі.

***Дәрістің қысқаша мазмұны:***

Мектепте ұйымдастырылатын тәрбие жұмысының негізгі формасы – *сынып немесе тәрбие сағаты*. Сынып сағаты оқушылардың дүниетанымын, мәдениетін, іс-әрекетін қалыптастырады. Сынып сағаты *ағартушылық, бағыттаушылық, болжамдық және қалыптастырушылық* қызмет атқарады.

Тәрбиенің *ағартушылық қызметі* оқыту формаларының түрлі жүйесінде іске асырылатын жетекші идеямен рекет түрлерін, білім жүйесімен дүниетанымды меңгеруге, біліктер мен дағдылардың қалыптасуына көмектеседі. Тәрбиенің ағартушылық қызметі оның *болжамдық қызметімен* тығыз байланысты. Болжамдық қызмет оқушыларда өмір шындығына белгілі бір қарым-қатынас орнатуға, рухани және материалдық құндылықтар жасауға талпындырып, оларды бағалай білуге үйретеді. Тәрбие формасының *бағыттаушылық қызметі* оқушылардың өмірін тәжірибелік әрекетке бағыттайды. Нақты бағытты белгілеудің тәрбиелік ықпалы жоғары болады, ол оқушының мінез-құлқын жетілдіре түседі. *Қалыптастырушылық қызмет* тәрбие формасының алдыңғы аталған қызметтерінің іске асырылуымен байланысты, атқаратын ісін ойланып іске асыруға, өз өміріне коректі құндылықтарды бағалай білуге, өзгелермен тіл табысуға, өз пікірін дәлелді жеткізуге тәрбиелейді.

Сыныптық сабақтарда басты екі мәселе қарастырылады. Оқушылардың апта бойындағы оқу үлгерімдері, тәртібі, қоғамдық істері, бірімен-бірінің қарым-қатынасын қарастыратын сынып жиналыстары мен әр аптада атқарылатын тәрбиелік шаралар.

Сыныптан және мектептен тыс жүргізілетін тәрбие жұмыстарыда *сынып немесе тәрбие сағаттары* деп. аталады. Онда түрлі мәдени, сәулет орындарын тамашалауға, табиғат аясына, өзіне жақын айналасындағы өндіріс және шаруашылық орындарымен танысуға, т.б. шараларға кеңінен қамтылады.

Сынып сағаты белгілі жоспарға байланысты нақты белгіленген уақытта өткізіліп отырады.

Бір тұтас педагогикалық үдерістегі оқыту мен тәрбие формаларының ортақ түрлері бар. Сынып сағаты төмендегідей формада жүргізіледі: сабақ, дәріс, әңгіме, экскурсия, дәстүрлі емес формалар: конференция, пікірталас, саяси хабарлама, дөңгелек үстел, оқырмандар конференциясы, тақырыптық конференция, баспасөз конференциясы, конкурстар, т.б.

***Оқылатын материалды бақылауға арналған сұрақтар:***

* Тәрбие мақсаты қалай жүзеге асырылады?
* Тәрбие құралдары, әдістері және оны ұйымдастыру формаларының сабақтастығының қандай маңызы бар?
* Тәрбие формаларының қандай дәстүрлі түрлерін білесіз?
* Оқыту формаларының атқаратын қызметі қандай?
* Сыныптан және мектептен тыс тәрбие жұмысын ұйымдастыру фрмалары?

**Ұсынылатын әдебиеттер тізімі.**

1. Гликман И.З. Теория и методика воспитания. М.«Владос Пресс»,2002.
2. Сластенин В.А., Исаев И.Ф., Шиянов Е.Н. Педагогика. - М.: Академа, 2003.
3. Қалиев С., Майғаранова Ш., Иманбаева С.Т., т.б. Мектептегі тәрбие жұмысын ұйымдастыру әдістемесі. – Алматы. “Рауан”, 1999. – 124 б.

**3 дәріс. Сынып жетекшісінің тәрбиелік іс-әрекетінің жүйесі**

***Дәрістің мақсаты:***сынып жетекшісінің қызметі, мектептегітәрбиелік іс-әрекеттерді ұйымдастыру жүмысы, сабақ пен тәрбие жұмысын үйлестіру қызметімен таныстыру.

***Дәрістегі негізгі ұғымдар****:*сынып жетекшісі, сынып жұмысының диагностикасы, тәрбие жұмысын үйлестіру, т.б.

*Дәрісте қарастырылатын мәселелер:*

* Сынып жетекшісінің тәрбие жұмысының диагностикасын жасауы және оны алдын ала болжауы.
* Оқушылардың сыныптық тәрбиелік іс-шараларын ұйымдастыру.

***Дәрістің қысқаша мазмұны:***

Оқушыларға тәрбие беру жалпы тәрбиенің негізгі заңдылықтарын, ұстанымдарын басшылыққа алынады. Заңдылық ретінде біз тәрбие үрдісіндегі тұрақты құбылысты қарастырамыз, оны іске асыру кезінде жеке тұлғаның дамуында және қалыптасуында әсерлі нәтижелерге қол жетеді.

* Оқушыларға тәрбие беруде төмендегі жаңа идеялардың қажет екендігін және мектептегі педагогикалық процесті ұйымдастыруда осы идеяларды негізге алуды ұсынады:
* еркін тәрбие идеясы;
* жалпы адамзаттық құндылыққа бағдарлау идеясы;
* өзін-өзі танып білу, өзін-өзі тәрбиелеу, өзін-өзі жетілдіру идеясы және өзін-өзі бағалай білуге үйрену идеясы;
* ана тілі мен төлмәдениетін және ұлттық салт-дәстүрлерді дамыту идеясы; тұтас педагогикалық процесті гуманитарландыру, демократияландыру және интеграциландыру идеясы;
* әрбір жеке оқушының ішкі жан дүниесін білу арқылы адамгершілік қарым-қатынаста болу идеясы;
* мектептің ата-аналармен, мұғалімдермен, әлеуметтік, мәдени және ұлттық орталықтармен, мектептен тыс мекемелермен байланысты жүзеге асыру идеясы.

Тәрбие беруде сынып жетекшісімен мектеп өкілінің рөлі, жаңарған мектептегі олардың функциялары, мұғалімдер, ата-аналар, мектептен тыс мекемелер қызметкерлері тәрбие процесін ұйымдастыра отырып нені ескеруі қажет? Міне, осы сұрақтарға жауап беру үшін тәрбиешіге біріншіден, ортаның оқушыға әсер етер ықпалын, екіншіден, өзі істейтін әлеуметтік тәрбие институтының ерекшеліктерін, олардың тәрбие ісіндегі барлық мүмкіндіктері мен функцияларын білу маңызды.Білім беру жүйесі мен тәрбиеге сұраныс беруші қоғам екенін есте ұстаған жөн. Бұл қоғам әрі отбасы, әрі мектеп, әрі үкіметтің мемлекеттік органдары болып табылады.

Қоғамдық-сұранысты іске асыру тәрбие жұмысын ұйымдастырушылардың атқаратын қызметі мен тәрбие процесін жүзеге асыратын оқу-тәрбие мекемесіне байланысты.

Балалар ұжымын ұйымдастырушы тәрбиешінің тәрбие беруде негізгі екі бағытты бөліп алуға тура келеді: бірінші өзін-өзі басқару арқылы әртүрлі қызықты әлеуметтік мәні бар ұжымдық іс-әрекетті ұйымдастыру, екінші ұжымда қолайлы психологиялық ахуал қалыптастыру үшін балалардың қарым-қатынасын ұйымдастыру (эмоционалдық мазасыздану жағдайында моральдық қолдау жасау, ұжым ішілік қарым-қатынаста әрбір тәрбиеленушінің қолайлы бағытта болуы).

А.С.Макаренконың көтерген идеясы мектеп өміріне кешеде, бүгінде, ертеңде пайдалану қажеттігін көрестеді. Сол себепті әрбір мектептің кез-келген сыныбының жетекшісі арнайы жасалған нақты жоспарды басшылыққа алып жұмыс жүргізуі керек:

1. Тәрбиенің мақсатын, стратегиялық және тактикалық міндеттерін нақты белгілеу үшін қажет.
2. Сынып ұжымын, жекелеген оқушыларды, сыныптағы оқу-тәрбие процесінің жай-күйін; қоршаған ортадағы жағдайды қосымша зерттей білу үшін қажет.
3. Тәрбие жұмыстарының ұйымдастыру формаларын, мазмұнын, құралдарын ойластырып таңдап алу үшін қажет.
4. Ұжымның және жеке тұлғаның дамуындағы кемшіліктерді түзетіп, жұмыс жүргізу жоспарын жасау үшін, өзіңнің қызметінің нәтижесін жобалау үшін қажет. Сонымен қатар, жоспар жалпы адамдық және педагогикалық тұрғыдан өзіңді-өзің жетілдіруінің деңгейін біліп отыру үшін қажет.

Тәрбие беру кешенді түрде іске асатынын жоғарыда берген тұжырымдардан байқадық. Тәрбиенің кешенді жүргізілуі мақсат, міндеттері, мазмұн, әдіс пен формалардыңөзара әрекеттестікте іске асуы көзделеді. Тәрбие процесін жандандыру барысында әр оқушының алдына қойылатын мақсат, міндеттермен бірге ар кодексі де тұлғаны дамытуға үлкен ықпал етеді.

***Жоғары сынып оқушыларының Ар кодексі:***

1. Ар, ұят, намыс – бұл адамның адамгершілік сапалары, оның игі істері, адалдығы мен ақниеттілігі, ар тазалығы.
2. Ар мен ұят, намыс – ұлы құндылықтар. Жеке тұлғаның күш қуатымен өзіндік ерекшеліктері, даму сатысымен деңгейі солармен өлшенеді.
3. Ар мен ұят бізге туа берілмейді, ол ұзақ мерзімді көзін – өзі тәрбиелеумен өзін-өзі қалыптастырудың жемісі. Арлы адам болу өз қолыңда.
4. Арлы адам жоғары сеніммен қатаң принциптерді ұстайды. Ол асқақ мұраттарға жетуге талпынады. Ол көпшілікке еліктемейді, көптің ішінде өзінің ерекшелігін сақтайды.
5. Адам бір өзі өмір сүре алмайды бірақ біреулердің үстінен күн көру адалдық емес, адамгершілікке жат қылық. Біреуді бақытсыздыққа ұшыратып одан өзбақытыңды таба алмайсың.
6. Мектеп – әртүрлі жастағы, әртүрлі тағдырлармен мінез-құлықты адамдардың басын біріктіретін біздің ортақ үйіміз.
7. Біздің адамдар отанды қасиет тұтады, өз ата-бабаларының тарихы мен дәстүрін құрметтейді, өз мектебінің ұжымының құндылықтарын қорғай біледі, оның дәстүрлерін дамытып, гүлдендіре түседі.
8. Арлы адамдар ақылдылық, білімділік, зиялылықты жоғары бағалайды. Адам үнемі білім алуға ұмтылады, өйткені ол адам. Оған ақыл мен сезімнің, сөзбен істің үйлесімділігі қажет.
9. Жеке тұлғаның даму деңгейі ер балалар мен қыз балалардың қарым-қатынасында айқын байқалады. Біздің мектебіміздің жігіттері мен қыздарының қарым-қатынас өлшемдері олардың шынайы және моральдық тазалығымен, ар-ұят қасиеттерімен реттеледі.
10. Қиындықтар мен ауыр жағдайлар жағымсыз мінез-құлықтар мен әрекеттерді ақтамайды. Тәртіпті адам кез-келген жағдайда арын сақтай біледі.
11. Әлеуметтік белсенді тұлға өз айналасындағы өмірді қызықты ете алады. Егер де күш-жігеріңмен табадылығың болса, өмірді жақсарт, жоқ болса – онда қала бер, ең болмаса тәртіпті бол.
12. Ардан басқа ешнәрсе де соншалықты қиындықпен келмейді және ешнәрсе де ар сияқты жоғалмайды. Арыңды жастан сақта.

***Оқылатын материалды бақылауға арналған сұрақтар:***

* Сынып жетекшісінің мектептің тәрбиелеу жүйесін үйлестіру қызметіне не жатады?
* Оқушылардың сыныптық тәрбиелік іс-шараларын ұйымдастыру.
* Жоғары сынып оқушыларының ар кодексінің мазмұны?
* Жаңашыл дәстүрлердіжаңғырту дегенді қалай түсінесің?
* А.С.Макаренконың тәрбиелік жүйесі?

**Ұсынылатын әдебиеттер тізімі.**

1. БондаревкаяЕ.В. Воспитаниякаквозраждениягражданина, человекакультурыинравственности. – РостовнаДону, 1994.
2. Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.
3. Кукушкин В.С. Теория и методика воспитательной работы. – Ростов –на-Дону.Изд.центр “МарТ”, 2002.

**4 дәріс.Мектепте, сыныпта тәрбие жұмыстарын жоспарлау**

***Дәрістің мақсаты:***мектепте, сыныпта тәрбие жұмыстарын, тәрбиелік іс-әрекеттерді ұйымдастыру жолдарын меңгеру.

***Дәрістегі негізгі ұғымдар****:* тәрбие жұмысы, үйлестіру, ұйымдастыру, тәрбиелік іс-әрекет.

*Дәрісте қарастырылатын мәселелер:*

* Мектепте, сыныпта тәрбие жұмыстарынжолдары.
* Тәрбиелік іс-шараларын жүргізудің маңыздылығы.

***Дәрісте қысқаша мазмұны:***

Оқушыларға тәрбие беру жалпы тәрбиенің негізгі заңдылықтарын, ұстанымдарын басшылыққа алынады. Заңдылық ретінде біз тәрбие үрдісіндегі тұрақты құбылысты қарастырамыз, оны іске асыру кезінде жеке тұлғаның дамуында және қалыптасуында әсерлі нәтижелерге қол жетеді.

Оқушыларға тәрбие беруде төмендегі жаңа идеялардың қажет екендігін және мектептегі педагогикалық процесті ұйымдастыруда осы идеяларды негізге алуды ұсынады: *еркін тәрбие идеясы; жалпы адамзаттық құндылыққа бағдарлау идеясы; өзін-өзі танып білу, өзін-өзі тәрбиелеу, өзін-өзі жетілдіру идеясы және өзін-өзі бағалай білуге үйрену идеясы; ана тілі мен төлмәдениетін және ұлттық салт-дәстүрлерді дамыту идеясы; тұтас педагогикалық процесті гуманитарландыру, демократияландыру және интеграциландыру идеясы; әрбір жеке оқушының ішкі жан дүниесін білу арқылы адамгершілік қарым-қатынаста болу идеясы; мектептің ата-аналармен, мұғалімдермен, әлеуметтік, мәдени және ұлттық орталықтармен, мектептен тыс мекемелермен байланысты жүзеге асыру идеясы.* Жоғарыда көрсетілгендей, мектептің тәрбие жүйесі оқушылардың сабақ үдерісіндегі жәнесабақтантысуақыттағытәрбиесінқамтиды. Олсыныпта, мектепте, мектептегіоқушылардыңинциативасыбойыншақұрылғанқоғамдықұйымдарменмекемелеріндеұжымдықжәнежеке-даратәрбиепроблемаларыншешіпотырады, соныменбіргемектептіңтәрбиежұмысыныңотбасыменжәнежұртшылықпентығызбайланыстажүргізілуінеасазормәнберіп, оны өзіс-әрекетіндеқосаатқарады.

Қазіргі мектептің жалпы даму тенденциялары, тәрбие жүйесінің болуы, әр мектептегі тәрбие жұмысының атқаруда түрлі әлеуметтік институттардың өзара сабақтастықта қызмет туї тәрбие тұлғасын дамытуға ықпал етеді. Олар, тұлғаны әлеуметтендіру, сынып жетекшілері, тәрбие институттары болып қоғамдық тұрғыда қызмет атқарып отыр. Тәрбие беруде сынып жетекшісімен мектеп өкілінің рөлі, жаңарған мектептегі олардың функциялары, мұғалімдер, ата-аналар, мектептен тыс мекемелер қызметкерлері тәрбие процесін ұйымдастыра отырып нені ескеруі қажет? Міне, осы сұрақтарға жауап беру үшін тәрбиешіге біріншіден, ортаның оқушыға әсер етер ықпалын, екіншіден, өзі істейтін әлеуметтік тәрбие институтының ерекшеліктерін, олардың тәрбие ісіндегі барлық мүмкіндіктері мен функцияларын білу маңызды.

Білім беру жүйесі мен тәрбиеге сұраныс беруші қоғам екенін есте ұстаған жөн. Бұл қоғам әрі отбасы, әрі мектеп, әрі үкіметтің мемлекеттік органдары болып табылады. Қоғамдық-сұранысты іске асыру тәрбие жұмысын ұйымдастырушылардың атқаратын қызметі мен тәрбие процесін жүзеге асыратын оқу-тәрбие мекемесіне байланысты.

Балалар ұжымын ұйымдастырушы тәрбиешінің тәрбие беруде негізгі екі бағытты бөліп алуға тура келеді: бірінші өзін-өзі басқару арқылы әртүрлі қызықты әлеуметтік мәні бар ұжымдық іс-әрекетті ұйымдастыру, екінші ұжымда қолайлы психологиялық ахуал қалыптастыру үшін балалардың қарым-қатынасын ұйымдастыру (эмоционалдық мазасыздану жағдайында моральдық қолдау жасау, ұжым ішілік қарым-қатынаста әрбір тәрбиеленушінің қолайлы бағытта болуы).

Оқушыларға тәрбие беруде жалпы білім беретін қазіргі мектептің даму тенденцияларында тәрбие жұмысының негізгі блоктары болып саналатын: диагностикалық, мазмұндық-тұтастық, ұйымдастырушылық іс-әрекеттік, технологиялық, нәтижелілік-бағалаушылық, өңдеушілік сияқты тәрбие процесінің логикасы мен құрылымын жақсы білу және дұрыс пайдалану қажет. Педагог-тәрбиешінің есінде ең алдымен тәрбиелеушілік және дамытушылық іс-әрекет, ұжымды ұйымдастыру және дамыту, оқушы тұлғасының қалыптасу мәселесі тұру керек. Сынып жетекшісі, тәрбиеші – бұл топтың шын мәніндегі жетекшісі, ұйымдастырушы, жасы алкен жолдасы, демберуші, кеңесші, көмекші, қамқоршы, қорғаушы, ойсалушы, реттеуші, үйлестіруші, ақпартшы, қызметкер, т.б. Олоқушылармен, ата-аналармен осы сыныпта сабақ беретін пән мұғалімдері мен бірлесе жұмыс жүргізе отырып, әр оқушының дене құрылысымен адамгершілік тұрғысынан дамуын қамтамасыз етеді, оның интеллектуальдық, шығармашылық қабілеттерін дамытуға, өзін-өзі тануына, өзін-өзі жарата білуіне, өзін-өзі ұйымдастыра білуіне, өзін-өзі тәрбиеленуіне жағдай жасайды.

Оқушылардың құндылықтарын қалыптастыруда сынып жетекшісінің екінші міндеті – психологиялық микроклимат жасау. Сынып оқушысы үшін оңтайлы эмоция орталығы болуға тиісті, ал, сынып жетекшісі – ең алдымен ересектермен балалардың сүйіспеншілігімен бірлескен тірлігі үстемдік ететін тату, мейрімді, шығармашыл, ізгі ұжымның іскер тәрбиешісі болуык ерек. Елімізде жүріп жатқан орта білім беру жүйесін реформалау ісі мектеп тегі тәрбие жұмыстарын ғылыми негізде ұйымдастыру қажеттігін туғызып отыр

Қоғам өміріндегі әлеуметтік-экономикалық жағдай неғұрлым күрделене түскен сайын, соғұрлым мектеп оқушыларыныңда өсіп, жетілуінде толып жатқан кедергілер мен қиыншылықтар көбейе түсуде.

***Оқылатын материалды бақылауға арналған сұрақтар:***

* Сынып жетекшісінің тәрбие жұмысының диагностикасын жасауы және оны алдын ала болжауы.
* Оқушылардың сыныптық тәрбиелік іс-шараларын ұйымдастыру.
* Педагогика ғылымыныдағы тәрбиелік жүйелердің негізін салушылар және олардың идеялары.

**Ұсынылатын әдебиеттер тізімі.**

1. Әбиев Ж., Бабаев С., Құдиярова А. Педагогика. – Алматы, 2004.
2. БондаревкаяЕ.В. Воспитаниякаквозраждениягражданина, человекакультурыинравственности. – РостовнаДону, 1994.

**5 дәріс.Оқушылар ұжымын қалыптастырудағы тәрбие жұмысының ерекшеліктері.**

***Дәрістің мақсаты:***оқушылар ұжымының ерекшеліктері мен қалыптастыру жолдарын негіздеу.

***Дәрістегі негізгі ұғымдар****:* тәрбие ұжымы, балалар ұжымы, ұжымшылдық, педагогикалық қарым-қатынас мәдениеті, гуманистік педагогика.

***Дәрісте қарастырылатын мәселелер:***

* Ұжымның даму кезеңдері.
* Мектептегі тәрбие ұжымының құрылымы.
* Ұжымдағы белсенділер тобы – ұжымды нығайту орталығы.
* Ұжымның қоғамдық пікірді қалыптастыруы.
* Оқушылар ұжымының түрлері.

***Дәрістің қысқаша мазмұны:***

Педагог оқушылар тобындағы жағдайды аңғара білуі тиіс. Оқушылар ұжымын қалыптастыру жұмысы үнемі үздіксіз жүргізіліп отыруы қажет. Ұжымының күнделікті дамып жетіліп отыруы, жеке тұлғаның қалыптасуына барынша ықпал етеді. Сондықтан да тәрбиеші ұжымның тәрбиелік деңгейін арттыруды көздеп, дамытып отыруы абзал. А.С.Макаренко ұжымның қалыптасуын үш кезеңге бөледі.

***Бірінші кезеңде*** топтағы балаларға талапты тек педагог қана қойып, олардың әрекеттері мен қылықтарын реттейді. Бұл кезеңде топ мүшелерінің нақты жауапкершіліктері анықталмағандықтан, сынып өміріне қатынастары бәсеңдік танытады. Топта қоғамдық пікір қалыптасып үлгермегендіктен жеке пікірлер орын алады. Топ құрамындағы балалар өзін топтан оқшау сезінеді. Топтың жеке тұлғаға тәрбиелік ықпалы стихиялы түрде болады.

Осылай біріккен балалар тобының қалпын Л.И.Уманскийдің жіктеу типіне қарай *номиналды* топ деп атауға болады. Мұндай топпен педагогтың тәрбиелік жұмыс жүргізуі күрделі және тәрбиелік нәтижесі төмен. Сондықтан, тәрбиеші оқушыларды түрлі іс-әрекеттер арқылы қызықтырып, топ аралық қатынастарды дамытып, ұяң балаларды мықтылардың жәбірлеуінен қорғап, оқушылар арасынан көмекшілер белгілеп, топпен жұмыс жүргізуді ұйымдастырады.

***Екінші кезеңде***оқушылар тобының құрылымы анықталып, олардың жауапкершілік міндеттері бөлінеді. Біртіндеп топ ішіндегі оқушылар педагогикалық міндеттерге орай түрлі қарым-қатынасқа түсіп, жолдастық-достық қатынастары нығайып, мұғалімді қолдайтын оқушылар саны артады. Біртіндеп күнделікті оқу-тәрбие процесінде және сынып жиналыстарында, ұжым мүшелерінің қоғамдық пікірі қалыптасады. Топқа ортақ іс-әрекеттерді атқару, олардың қарым-қатынасын дамытып, қоғамдық өмірге қатысуға белсенділіктерін арттырады. Топтың жеке тұлғаға тәрбиелік ықпалы күшейеді. Осыдан бастап, тәрбиеші ұжым жұмысын бір арнаға бұрып, оны нәтижелі ұйымдастыруды көздейді.

Л.И.Уманский балалар бірлестігінің осындай қалпын *ассоциациялық, кооперациялық және автономиялық* топтар типіне жатқызады.

Тәрбиеші ұжымның бірінші және екінші даму кезеңінде жүргізетін жұмыстарын онан ары жалғастырып, белсенді топтар арқылы олардың өміріне ықпал ете бастайды.

***Үшінші кезеңде*** педагогтың тікелей басшылығы, сырттай бақылауға алмасып, балалардың өзін-өзі басқаруына мүмкіндіктер жасайды. Топ өздігінен жұмыс жүргізетін деңгейге көтеріледі. Нәтижесінде барлық оқушылар ортақ жауапкершілікті сезініп, әр қайсысы өзіне тапсырылған міндеттерін жауапкершілікпен орындап, күнделікті топ мүддесіне қызмет ету барысында олардың жолдастық-достық қатынастары нығаяды. Сөйтіп, топ жалпы мектеп өміріне қамтылады. Топ мүшелері қоғамдық пікірге бой ұсынып, өз ісіне сын көзбен қарап, оған баға беруді меңгереді. Топтың әр мүшесі ортақ мақсатты атқаруға жұмыла отырып, өз ара қолдау мен достық қатынасты сезінеді. Мұндай жағдайда топтың жеке тұлғаға тәрбиелік ықпалы жоғары болады. Топ оқушыларының осылай бірігу қалпы *ұжым* деп аталады. Мұндай ұжымда тәрбиеші белсенді топтар арқылы ұжым жұмысын басқарып, ұжымның жеке тұлғаны дамытып, қалыптастыруына мейілінше жағдай жасайды. Мектепте тәрбие жұмысын тиімді жүргізу үшін балалар ұжымының құрамын білу керек. Тәжірибе көрсеткендей жалпы мектептік ұжым 400-500 оқушыны қамтиды. Жалпы мектеп ұжымы әр оқушыға жеке тәрбиелік ықпал жасамайды. Тәрбиелік ықпал алғашқы ұжымда іс-әрекеттік және тұлғааралық қатынасқа түсу арқылы іске асады.

Оқушылардың мектептегі ұжымдық өмірін ұйымдастыру барысында алғашқы ұжымның алуан түрін қамтып, олардың кейбіреулерін тұрақты, ал кейбіреулерін уақытша қолдану керек.

*Алғашқы ұжым* атқаратын іс-әрекетіне қарай *үш топқа* бөлінеді: әр түрлі іс-әрекетке негізделе ұйымдастырылған ұжым, оның құрамында оқуға негізделген ұжым да бар (сынып, жасақ, т.б.); басты іс-әрекет негізінде құрылған ұжымдар (үйірме, секция, клубтар, т.б.); ойын және мекен-жайында басқа да іс-әрекет негізінде ұйымдасқан ұжымдар. Жас ерекшеліктеріне қарай ұжымдар *жас шамасы бір мөлшердегі* және *әр түрлі жастағы балалар ұжымы* болып бөлінеді. Мектеп ұжымның тиімді тәрбие жұмысын жүргізуі үшін *алғашқы ұжым түрлерін* өзара үйлестіре отырып, тәрбиелік міндеттерді шешуді көздеу қажет. Балалар ұжымы нәтижелі қызмет атқару үшін оны басқарып, үйлестіретін орган болуы тиіс. Ұжымның басты органы болып *тәрбиеленушілер жиналысы саналады*. Шұғыл тапсырмаларды орындау үшін оқушылар арасынан белсенді топ және староста белгіленеді. Мектептегі іс-шараларды орындау үшін уақытша ұжымдық орган құрылады (кеңестер, штабтар). Олар алғашқы ұжымның тапсырмаларын жоспарлап, жүзеге асыруын басқарып, бақылауы үшін тағайындалған және сайланған ұжым мүшелерінен тұрады.

***Оқылатын материалды бақылауға арналған сұрақтар:***

* А.С.Макаренко бойынша ұжымның қалыптасуы.
* Л.И. Новикованың ұжым дамуының үш кезеңі.
* Л.И.Уманскийдің біріккен балалар тобының қалпын жіктеуі.
* Л.И. Уманскийдің топтың әлеуметтік-топтық жетілуіне қарай, оны қандай блокқа бөліп қарастырады?
* А.В.Лутошкин, А.А.Русалинов т.б. микроклиматқа қандай түсінік береді?
* Е.М. Зайцеваның топ белсенділерінің ішіндегі көшбасшының міндетін анықтауы.
* Л.И. Уманский топ ішілік белсенділікті қалай түсіндіреді?
* А.И., Кузнецов, В.С. Агеев зерттеулері топ аралық белсенділікке берген анықтамасы.

**Ұсынылатын әдебиеттер тізімі.**

1. Әбенбаев С. Тәрбие теориясы мен әдістемесі. – Алматы. «Дарын», 2004. -350 б.
2. Макаренко А.С. Избранные педагогические сочинения. В. 2т. - М.,1977.
3. Новикова Л.И. Педагогика детского коллектива. - М.,1978.
4. Сухомлинский В.А. Избранные педагогические сочинения. Т.3. – М., 1981.

**6 дәріс Қазіргі таңдағы мектептің тәрбие үдерісіне педагогикалық қолдау**

***Дәрістің мақсаты:***мектептің тәрбие үдерісіне педагогикалық қолдау.

***Дәрістегі негізгі ұғымдар****:*Педагогикалық үдеріс, тәрбие үдерісі, іс-әрекет құрылымы.

***Дәрісте қарастырылатын мәселелер:***

* Тәрбие арнайы ұйымдастырылған және саналы жүргізілетін педагогикалық үдеріс.
* Тәрбие - тұлғаның адамдық болмысын терең мәнді сипатта игеру.

***Дәрістің қысқаша мазмұны:***

Тұтас педагогиалық үдерісте тәрбие үрдісі маңызды орыналады. Ол сырттан ықпал ету арқылыда, оқушының өзінің белсене қатынасуы арқылы да қалыптастырылатын үдеріс. Тәрбие үдерісінде мазмұндық және әдістемелік жағы бөлініп алынады.

Тәрбиенің мазмұнына алға қойылған мақсаттар мен міндеттерге сәйкес оқушылар меңгеруге тиіс білімдер, сенімдер, дағдылар, сапалар және тұлғаның ерекшеліктері деген ұғымдар енеді. Ақыл-ой, адамгершілік, адамгершілік, эстетикалық, экономикалық, экологиялық т.б. тәрбие тұтастай педагогикалық үдеріске қосылған жағдайда тәрбиенің басты мақсатына жетуге, тұлғаны жан-жақты және үйлесімді қалыптастыруға мүмкіндік туады.

Тәрбие дегеніміз тұлғаның алдыңа мақсат қою арқылы іске асатын іс-әрекет. Тұлғаның тәрбиелігінің іс-әрекет, мінез-құлық және тұлғаның өзіне деген қатынасы, яғни өзің-өзі бағалауы арқылы айқындауға болады.

Л.Н.Толстой “Тәрбиедегенімізбірадамныңекіншіадамғажасайтынықпалы”, тұлғаныңалдынамақсатқоюарқылыіскеасатыніс-әрекеті. Іс-әрекет – тұлғаныңқызығушылығы, сезім-санасына, жауапкершілігінегізіндесыртқыортаменәсерлесуарқылыдамуүрдісі.

Қазіргі таңда тәрбиені мәдениет, қарым-қатынас, құндылық тұрғысынан қарастырады. Қазақ педагогикасының негізін қалаушы М.Жұмабаев тәрбиені екі тұрғыдан қарастырады – дене тәрбиесі және жан тәрбиесі.

И.П.Подласый тәрбиені мәдениет тұрғысынан қарастыра келе, адамгершілік мәдениет, ақыл-ой мәдениеті, эстетикалық мәдениет, дене мәдениеті тұрғысынан жіктейді.

С.Әбенбаев “Тәрбие халықтық ғасырлар бойы жинақтап, іріктеп алған озық тәжірибесі мен ізгі қасиеттерін жас ұрпақтың бойына сіңіру, олардың айналамен қарым - қатынасын, өмірге көзқарасын және соған сай мінез - құлқын қалыптастыру құралы”,- деп түсіндіреді.

Қазіргі таңда тәрбиенің негізі басты ерекшелігі – тұлғаны қалыптастыру. Тұлғаны қалыптастыру ол үздіксіз жүргізілетін педагогикалық процесс. Адам кәсіби мамандық иесі, оған дайындық барысында, мамандыққа сай білімін жалғастырғанда бірге жүреді. Тұлға дегенімізге философиялық, педагогикалық, психологиялық ғылымы тұрғысынан жан-жақты зерттеу жүргізіліп, әрқырынан өздерінің анықтамалық тұжырымын береді.

И.П.Подласый тәрбиені кешенді жүргізу технологиясы төмендегі талаптарды орындау барысында іске асатынына тоқталады:

* тәрбиеленушіге төмендегі үш бағыт, олардың санасына, сезіміне және тәртібіне әсер ету арқылы;
* Жағымды нәтижеге тәрбиенің табиғи байланысы (ішкі педагогикалық әрекеттесу) және тұлғаның өзін-өзі тәрбиелуі арқылы жетеміз;
* Тәрбиеге қатысы бар әлеуметтік институттар мен бірлестіктерді, жалпы баспасөз құралдарын, әдебиет, өнер, отбасы, мектеп, құқық қорғау органдары, т.б. кешенді ықпал ету жағдайларының бірлігі және оларды үйлестіру;
* Тұлғаның сапалық қасиеті жүйелі нақты тәрбие ісі арқылы қалыптасады;
* Кешенді ықпал тәрбие жүйесіне және оны басқаруға жүйелі ықпал ету арқылы табысты болады. Тәрбиені басқару ішкі және сыртқы факторлардың өзара әректтестікте болғанда ғана жақсы нәтиже беретініне тоқталады.

Біріншіден, балалардың да жас ерекшелігін ескере отырып, сынып ұжымының даму деңгейін, тәрбие жағдайын (қала не ауыл мүмкіндіктеріне сай, нақты аймақтың, мектептің өзіндік ерекшелігін, педагогикалық ұжым мен айналадағы оқу-тәрбие мекемелерінің) ерекшеліктерін ескере отырып, тәрбиенің негізгі мақсаты мен міндеттерін анықтау.

Оқушыларға білім, білік, дағды мен қоса құзырлылық компоненттерін іске асыру көзделіп отыр.

Сонымен қатар, мектептегі тәрбиелеудің міндеттеріне:

* Жеке тұлғаның адамгершілік бейнесін қалыптастыру;
* Қоршаған ортаға ізгілік қарым-қатынасын қалыптастыру;
* Жеке тұлғаның ішкі мүмкіндігі бойынша дамуын жетілдіру жатады.

Жалпы мектептердің тәрбие жұмысы тұлғаның іс-әрекеті негізінде іске асады. Келесі құрамдас бөлік – бұл мектептің тіршілік әрекетінің бейнесі. Ол оқу орнындағы іс-әрекетті, қарым-қатынас пен араласа білуді ұйымдастыру туралы түсінікті, жүйе жасаушылардың байланыстары мен факторларды, оқушылар, мұғалімдер, ата-аналардың бірлескен тіршілік әрекетінің басым бағыттарын анықтауды қамтиды.

Баланыңтұлғасынқалыптастыруғаәсерететінмүмкіндіктерменұжым мүшелерініңрухынанықтайтыноқутәрбиепроцесі неқатысушылардыңтұлғааралыққатынастарыныңсипатыменпринциптеріназардаболуыкерек.

Мұғалімде, оқушыдамектептенөзорындарыменрелінтабаалсағанамектеббейнесіжекемәнгежәнемаңызғаиеболаалады.

Қазіргімектептегіізгілендірумендемократизацияидеясыоқытушыменоқушығаоқу-тәрбиежұмыстарыныңтәсілдерін, бағыттарын, әртүрлідеңгейлердегібағдарламаларды, дифференциялықбілімберудітаңдапалуғаеркіндікқұқығынберіпотыр. Мұныңөзіүлкендерменбалалардыңбірлесеотырыпеңбектенуіне, біртәрбиежүйесінекіншісіменауыстырыпқолдануғажадайтуғызады. Шығармашылық, еркіндікпеноқу-тәрбиепроцесінұйымдастырушыныңкәсібіменжалпымәдениетінежоғарыталапқойыпотыр.

Тәрбиежұмысы – бұлжекетұлғаныңнеғұрлымтолықдамуынабағытталғанересектерменбалалардыңтіршілікәрекетінұйымдастыруғабағытталғанмақсаттыіс-әрекет.

Қазіргі мектептің жалпы даму тенденциялары, тәрбие жүйесінің болуы, әр мектептегі тәрбие жұмысының атқаруда түрлі әлеуметтік институттардың өзара қызмет бөлісіп алуын, тәрбиешілер қызметінің мақсаттары мен міндеттерінің өзгеріске ұшырауын, олардың функцияларын байта қарауды талап етеді.Шындығында оқушының іс-әрекетін тудыруда негізінен түрткі болу қажет. Іс-әрекет құрылымының негізгі компоненттері материалдық, экономикалық, гигиеналық, моральдық-психологиялық, уақытша жағдайлар негізінде іске асады. Бұл жағдайлар іс-әрекеттің құрылымына тікелей кірмеседе оның іске асуына тікелей жағдай жасайды. Мектеп дамуында жаңашыл үрдістің, жаңашыл іс-әрекеттің субъектісі болып: мектеп-гимназия директоры, директордың орынбасары, мұғалімдер, ғалымдар, оқушылар, ата-аналар, демеушілер, әдіскерлер, жоғарғы оқу орындарының оқытушылары, кеңесшілер, білім беру органдарының қызметкерлері т.б. енеді.

«Мектеп-гимназиядағы тәрбие үрдісіндегі жаңашылдық неде», - дегенге келетін болсақ, жеке тұлғаны қалыптастыруда, сабақ үрдісінде, тәрбие беруде және сыныптан тыс уақытта тәрбие беру мәселелері негізгі орын алады, сыныптан тыс жүргізілетін іс-шараларының негізгі көздеген мақсаты, бүгінгі қоғамдық ағымға еркін араласатын, өз ойларын еркін айта алатын белсенді, әлемдік прогресс көшіне ілесе алатын жеке тұлғаны қалыптастыру. Қазіргі тәрбиенің негізгі мақсаты тұлғаға бағдарланған тәрбие технологиясын іске асару.

***Оқылатын материалды бақылауға арналған сұрақтар:***

* Педагогикалықүдерісдегенімізне?
* Тәрбие үдерісі дегеніміз не?
* Сынып ішіндегі тәрбие жұмысы.
* Мектеп-гимназиядағытәрбиеүдерісіндегіжаңашылдықдегеніміз не?

**Ұсынылатын әдебиеттер тізімі.**

1. Әбиев Ж., Бабаев С., Құдиярова А. Педагогика. – Алматы. 2004.
2. Әбенбаев С. Тәрбие теориясы мен әдістемесі. – Алматы. «Дарың, 2004. – 350 б.
3. Подласый А. Педагогика. М.: 1998. 325 б.
4. БондаревкаяЕ.В. Воспитаниякаквозраждениягражданина, человекакультурыинравственности. – РостовнаДону, 1994.

**7 дәріс. Қазіргі таңдағы оқу - тәрбие үдерісіндегі тәрбие технологиясы**

***Дәрістің мақсаты:***мектептің тәрбие үдерісіне тәрбие технологияларынтиімді қолдау жолдарын үйрену.

***Дәрістегі негізгі ұғымдар****:*тәрбие технологиясы, ақпараттық технологиялар, қарым-қатынас технологиясы.

***Дәрісте қарастырылатын мәселелер:***

* Тәрбие технологиясының мәні және мұғалім тұлғасы.
* Тәрбие технологиялары (оқыту және тәрбие технологиялары, ақпараттық технологиялар, қарым-қатынас технологиясы т.б.).

***Дәрісте қысқаша мазмұны:***

Педагогикалық технологияларды жаппай ендіру 1960 жылдардан америкалық, кейіннен еуропалық мектептерден басталды. Педагогикалық технологияның белгілі авторлары Дж.Кэролл, Б.Блум, Д.Бруннер, Д.Хамблин, Г.Гейс, В.Коскарелли. Ресей ғалымдарының арасынан педагогикалық технология теориясы мен тәжірибесін өз еңбектерінде қолданған ғалымдар: П.Я.Гальперин, Н.Ф.Талызина, А.Г.Ривин, Л.Н.Ланд, Ю.К.Бабанский, П.М.Эрдниев, И.П.Раченко, Л.Я.Зорина, В.П.Беспалько, М.В.Кларин, т.б.

*Педагогикалық технологияны* – педагогикалық мақсатты шешуге арналған немесе алдын ала жобаланған жоспарлы және бірізді педагогикалық үрдісті жүзеге асыратын бірімен-бірі тығыз байланысты педагогтың әрекет жүйесі деп түсінуге болады. Педагогикалық технология – ғылыми жобаланған және педагогикалық үрдістің жетістігін қамтамасыз ететін іс-әрекет. Педагогикалық үрдіс белгілі принциптер жүйесіне бағынатындықтан, педагогикалық технология ішкі және сыртқы әрекет бірлігі ретінде қарастырылып, сол принциптерді шынайы өзара байланыста жүзеге асыратын педагог тұлғасынан көрінеді. Педагогикалық технологияның оқыту және тәрбие технологиясынан ерекшелігі осында. «Әдіс» түсінігі кешенді әдістерді, оқыту және тәрбиелеу тәсілдерін, оны іске асыратын адамнан тыс қарастыратын болса, онда *педагогикалық технология* - педагог тұлғасының алуан түрлі әрекетіне тәуелді. Осыдан барып, кез келген педагогикалық мақсат тиімді шешілуі үшін білікті педагог технологияға сәйкес, алуан түрлі әрекеттер жүйесін таңдап қолданады.

Педагогикалық технология оқыту және тәрбие технологиясы түрінде қарастырылады. В.В.Пикан педагогикалық технологияның маңызды белгілерін бөліп көрсетеді.

* технология нақты педагогикалық ойды іске асыру үшін автордың әдіснамалық, философиялық ұстанымын айқындайды. Осыдан барып, білім беру үрдісінің технологиясы немесе жеке тұлғаны дамыту технологиясы екені анықталады;
* педагогикалық әрекеттердің технологиялық тізбегі, операциялары, коммуникациялары қойылған мақсатқа сай жүйеленіп, алынатын нәтиже формасын белгілейді;
* технология мұғалім мен оқушының өзара байланысты әрекетін келісім шарт негізінде саралау және даралау, адамдық және техникалық мүмкіндіктерді ескеріп, диалогтық қатынастарды оңтайлы шешу принциптеріне негізделеді;
* педагогикалық технология элементі біріншіден, кез келген мұғалім қайталай алатындай болуы тиіс, ал екіншіден жоспарланған нәтижеге (мемлекеттік стандарт) барлық оқушыны жеткізуі тиіс;
* педагогикалық технология мен диагностикалық процедуралар (өлшемдер, көрсеткіштер, әрекет нәтижесін өлшейтін инструментарилер) органикалық байланыста болуы тиіс.

Педагогикалық технология педагогикалық шеберлікпен өзара байланыста болуы керек. Педагогикалық технологияны жетік меңгеру дегеніміз шеберлікті білдіреді. Педагогикалық шеберлік, бір жағынан алғанда жоғары деңгейде педагогикалық технологияны меңгеру, ол тек операциялық компонентті меңгерумен шектелмейді. Педагогтар арасында орын алған пікірдің бірі - педагогикалық шеберлік тек жеке адамға ғана тән, оны бір қолдан екінші қолға беру мүмкін емес деп санайды. Дегенмен де педагогикалық технология мен шеберліктің ара қатынасын ескерсек, педагогикалық технологияны меңгеру, педагогтың жеке сапалық қасиетіне байланысты. Кез келген технологияны меңгерген педагогтардың біліктілігі мен шеберлігі әр түрлі болады.

Педагогикалық мақсатты шешуіне қарай педагогикалық технология *жалпы және жеке технологиялар* болып бөлінеді. Жалпы технологияға оқыту технологиясын құрастырып, оны іске асыру жатады. Жеке технологияға оқу немесе тәрбие мақсатының мынадай түрлерін шешу жатады: оқушылар әрекетіне түрткі тудыру, алынған нәтижені бақылау және бағалау, нақты мақсатты, мысалы, тәрбие ситуациясын талдап, оны шешу жолдарын анықтау.Сонымен, біртұтас педагогикалық процесті жобалап, оны жүзеге асыруда оның барлық компоненттерінің бірлігін сақтау қажет, егер оның біреуі өзгеріске ұшыраса, онда басқа компоненттер де өзгеруге мәжбүр болады. Педагогикалық технологияның «әдістенң айырмашылығы тәрбиеленушілер әрекетінің мазмұнын және оны ұйымдастыру тәсілдерін жобалау керек. Педагогикалық технология қойылған мақсаттың диагностикасын және жеке тұлғаны тұтастай дамытатын педагогикалық процесті обьективті бақылауын қажет етеді.

ХVІІ ғасырда ең алғаш оқыту технологиясының концептуалдық негізін Я.А.Коменский қалыптастырды. Оның басты принциптері: ғылымилық, бірізділік, жүйелілік, беріктілік, белсенділік арқылы сапаға жету, көрнекілік, теорияның тәжірибемен байланысы, оқушылардың жас ерекшеліктері мен дара ерекшеліктерін ескеру.

*Оқыту технологиясы* сыныптық - сабақ жұмысын ұйымдастыру арқылы іске асады. Оқыту технологиясының басты белгілері: бір жас мөлшеріндегі оқушылардың тұрақты құрамы мен олардың дайындық деңгейлері ескеріледі; жылдық жоспар мен оқу бағдарламасы негізінде оқыту жүргізіледі; әр оқу пәнінің сабақтары тақырыптарға бөлінеді; тұрақты сабақ кестесі жасалып, мұғалім оқуды ұйымдастырады.

Оқыту мақсатына байланысты жеке тұлғаны дамыту белгілі білім, білік және дағдыларды меңгертуге негізделеді. Дәстүрлі оқыту технологиясы екі топқа бөлінеді: 1) иллюстративті – түсіндіру әдістері (лекция, баяндау, әңгімелесу, тәжірибелер көрсету, еңбек операцияларымен таныстыру, экскурсиялар, т.б.) арқылы мұғалім түсіндіреді және оқу материалдарын көрнекі түрде көрсетеді; 2) репродуктивті әдіс: мұғалім білім мазмұнын, іс-әрекет тәсілдерін, тапсырмаларды шешу үшін тапсырмалар құрастырады; оқушы оқу материалдарын есіне (сұрақ-жауап, есептер шығарады, т.б.) түсіреді. Оқыту технологиясының *артықшылығы:* оқыту материалын қисынмен беріп, оны дұрыс ұйымдастыру; оқушыға мұғалімнің эмоциялық деңгейде ықпал етуі; оқуға бөлінген қаржыны дұрыс пайдалану.

Оқыту технологиясының кемшіліктері: біркелкі оқыту; сабақ уақытын тиімсіз пайдалану, оқушылардың бірімен-бірінің қарым-қатынасын шектеу; оқушының даралық ерекшелігін ескермеу; оқушы іс-әрекет белсенділігінің төмендігі, оларды сөйлетпеу; оқушыларға орта өлшем деңгейінде қарау; даралап оқытуға назар аудармау; мұғалім мен оқушы арасындағы нашар кері байланыс. Сыныптық сабақ технологиясы оқыту-тәрбиелеу процесін ұйымдастырудың басқа формаларымен толықтырылады.

Тәрбие технологиясы сабақ үдерісі мен тәрбие үдерісінде қатар іске асырылады. Білім беру жүйесінде соңғы жылдары оқытудың бұрыннан қалыптасқан дәстүрлі түрлерімен оқытулармен бірге инновациялық оқытулар жедел қарқынмен тәжірибеге ене бастады. Жаңа технологияларды пайдалану, сыни тұрғыда оқыту т.б. бүгінгі мектеп үрдісінде маңызды орын алады. Инновация дегеніміз – дәстүрлі және көпшілік тәжірибеден өзгеше, білім беру ісіне жаңа тұрпатты көзқарас пен қатынас. Инновациялық оқыту - оқушылардың жаңа жағдайларда бірлесе әрекет жасау қабілетін дамытатын, білімді игерудің нақты нәтижеге бағытталған оқыту түрі болып табылады. Бұл, біріншіден, ғылыми және мәдениеттану білімдерінің негізінде мақсатты бағытта жобаланған оқу үрдісі болып саналса, екіншіден жеке тұлғаны дамытудың болашағын жобалайтын және соны жүзеге асыруға дайындық мақсатындағы бағытта ұйымдастыратын білім беру болып саналады.

Қазақстанда педагогикалық жаңалықтар туындайтын және солардың жедел игерілуі мен тәжірибеде қолданылуына ықпал ететін жаңашыл инновациялық орта қалыптасты. Жалпы орта білім беретін орта мектептерде Қ.Бітібаева, А.Айтқалиев, О.Очкур, т.б. инновациялық тәжірибелері республика мектептеріне таратылды. Қазақстан мектептерінде Ж.Қараев, Ж.Кобдикованың деңгейлеп саралап оқыту технологиясы бойынша ғылыми-әдістемелік зерттеулері оқушылардың білім сапасын арттыруға мүмкіндіктер тұғызып отыр.

Деңгейлеп саралап оқыту технологиясы оқу процесінің құрылымына, дидактикалық құралдарға қойылатын жалпы технологиялық талаптардың орындалуын қажет етеді. Оқушылар алдын-ала қабілет деңгейлеріне қарай шағын топқа бөлінбейді. Деңгейлік тапсырмалар орындалу барысында оқушылар өздері-ақ сараланады. Технологияның басты компоненттері – оң мотивация қалыптастыру және табысқа жетелейтін бағалау тәсілін пайдалану негізінде оқушылар төменгі деңгейден жоғары деңгейге ауыса алады.

Тәрбиелік жұмыстарды жүзеге асыруда Блумның таксономиясы негізге орын алады: білімдік, танымдық үдерісті қарапайым деңгейден бастап бірте-бірте күрделенетін 6 деңгейді қамтиды: білім, түсіну, қолдану, талдау, жинақтау, бағалау денгейді қолдауға болады.

**Ақпараттық технологияларға** компьютерлік оқыту технологиясы жатады. Арақашықтықтан оқытатын технологиялар әр түрлі оқушыларға үздіксіз білім беру жүйесінің бір формасы ретінде білім алуға мол мүмкіндіктер жасайды. Қазіргі деңгейде дамыған коммуникациялар ақпарат тасқынын меңгеруге үлкен мүмкіндіктер ашып отыр.

**Қарым-қатынас технологиясы.** Педагогикалық үдерісті жүзеге асыру үшін педагогикалық міндетті шешуді көздеу керек. Біріншіден, педагогикалық міндетті шешуге екі субьект (педагог пен тәрбиеленуші) қатысады. Екіншіден, көзделген міндетті жүзеге асырумен бірге тәрбиеші өз ісіне сырт көзбен қарап, өз ісін бағалай білуі тиіс. Үшіншіден, педагогикалық міндет үнемі оқыту міндетімен диалектикалық тұрғыдан тығыз байланысты болғандықтан, тәрбиеленушінің оқу міндетін шешуімен байланысты. Педагогикалық міндет педагог басшылығымен, оқушының іс-әрекетін белсендірумен жүзеге асады.

**Тәрбие технологиясы** – тұлғаның рухани құндылықтарын қалыптастыруға негізделген педагогикалық оқу - тәрбие үрдістің жетістігін қамтамасыз ететін іс-әрекет. Әлемдік тәжірибені негізге алатын болсақ тәрбие технолгиясы тұлғаны дамыту, әлеуметтендіру, бейімдеу, сыңи тұрғыда ойлау, өзара қарым қатынаста әдеп негіздерін сақтау іс- әрекеттерін қамтиды.

***Оқылатын материалды бақылауға арналған сұрақтар:***

* Педагогикалық технологияның оқыту және тәрбие технологиясынан ерекшеленеді?
* Педагогикалық технологияның маңызды белгілерін В.В.Пикан қалай ажыратады?
* Жалпы технологияға не жатады?
* Жеке технологияларға оқу немесе тәрбие мақсатының қандай түрлерін шешу жатады?
* Қандай тәрбие технологияларының түрлерін білесіз?
* Тәрбие технологиясын қалай түсінесіз?

**Ұсынылатын әдебиеттер тізімі.**

1. Шахгулари В.В., Иманбаева С.Т., Мухамединова Н.А., Муратханова Р.М. Педагогика школы. – Алматы: 2006. - 260 с.
2. Әбиев Ж., Бабаев С., Құдиярова А. Педагогика. – Алматы: “Дарын”, 2004.
3. Майғаранова Ш., Иманбаева С. Тұлғалық бағдарлы тәрбие технологиясы. Оқу - әдістемелік құрал. – Алматы: 2010. – 169 с.
4. Кусаинов Г.М. Новая педагогическая технология: методология, теория и практика. –Усть-Каменогорск, 1997.

**8 дәріс. Сынып жетекшісінің қиын балалармен жұмыстарының жүйесі**

***Дәрістің мақсаты:***мектептің тәрбие үдерісіне педагогикалық қолдау.

***Дәрістегі негізгі ұғымдар****:*қиын бала**,** мінез-құлық, мінез-құлқы ауытқуы, қиын оқушы, қиындықпен тәриелену.

***Дәрісте қарастырылатын мәселелер:***

* «Қиын бала» ұғымына түсінік.
* Қиын балалармен жұмыс

***Дәрістің қысқаша мазмұны:***

«Қиын бала» мәселесі, ХХ ғасырдың 20-30 жылдарында «Мінез-құлықтағы қиындық және қиын балалар» ұғымында ғана, ғылыми тұрғыда зерттеу өрісіне енбеді, бірақ, әрдайым социолог, психолог, юрист, дәрігер, педагог мамандарының зейінін өзіне үнемі аударып отырды, сөйтіп, өткен ғасырдың орта шенінен бастап арнайы педагогикалық, психологиялық, әлеуметтік ғылыми-зерттеулердің нысанасына айналды. Қиын балалардың жеке ерекшеліктерін, қоғамдық, әлеуметтік өмір жағдайымен, тәрбиелік факторлардың өзара әрекеттестігімен біртұтастықта алғашқы болып кешенді зерттеген 1936 жылы П.П.Блонский болды.

П.П. Блонский «Қиын бала, бұл ең алдымен кәдімгі бала, оған табиғи қарапайым тұқымқуалаушылық тән. Айырмашылығы, ол педагогикалық қараусыз қалған. Сондықтан, оны дені сау қараусыз қалған бала ретінде тәрбиелеу керек» деген болатын.

Л.С.Выготский «Қиын балалық шақтың педагогикалық клиникасы және дамудың диагностикасы» еңбегінде: «Жеке адамның күйзелісімен күресу, оның себептерін жою жолымен ғана емес, сонымен бірге адамды жөнге салудың белсенді жолымен, білім бірлігімен, дамуына жағдай жасау арқылы да нәтижеге жетуге болады» деп тұжырымдай отырып, «қиындықты тәрбие арқылы түзетудің», осы қайшылықпен күресудің нақты жолын анықтап берді.

Қиын балалар қайдан шығады?- деген сұраққа былай жауап берсе де болады. Ең басты себеп отбасы тәрбиесінде жатыр: ата-ананың ішімдікке салынуы немесе екеуінің біреуі болмауы. Осының бәрі баланың мінез-құлқына, ішкі жан дүниесіне әсер етеді. Кейбір тәрбиесі, мәдениеті өте төмен ата-ана баласын ұрып-соғып, жаман сөзбен балағаттап, тіпті баласына қайыр-садақа сұратқызады. Мұнда бала ертеңгі күні кекшіл, жасқаншақ, төбелескіш келеді. Сонда оның тағдыры, болашағы қандай болмақ.

Мінез-құлықтағы қиындық және қиын балалар ұғымын зерттеу және бақылау 1920-30 жылдары пайда бола бастады. Бастапқы ғылым саласында емес, күнделікті өмірде қолданылып жүрді. Біраз уақыт қолданысталған ғылым ұмтылып, 1950-60 жылдардың басында қайтадан қолданысқа енді. Қазірде бұл терминдер ғылыми сөздіктерде нақты орын алып отыр.

Сөз етіп отырған бұл мәселе әрдайым социолог, психолог, әлеуметтік педагог, заңгер, дәрігер, педагог мамандарының зейінін өзіне аударып, оларды алаңдатып отыратын үлкен мәселе екенін айтып өту керек.

П.Г. Бельский ең алғаш осы мәселені 1917-1924 жылдар аралығында зерттеу жүргізген болатын. Ол 30 жыл уақыт аралығында мінез-құлқы ауытқыған, кәмелетке жасы толмаған балаларды қарастырды. П.П.Бельский заң бұзушы балалар мен жасөспірімдердің ішкі әлемін зерттеді. Ол З. Фрейд, К. Левин,Ч. Ломбродо, Л.И. Петражицскийдің теориясына сүйенді. П.О. Эфрусси «мінез-құлықтағы қиындық табиғатын жүйке жүйесіндегі ерекшеліктері қозғаушылық, көңіл-күйдің аумалы-төкпелігімен, жұмысқа қабілеттіліктің нашарлауымен түсіндіруге әрекет жасады, сонымен бірге ол психологиялық себептерді физиологиямен ұшырастырды. Оның зертеуінің құндылығы мынада,ол кейбір жекелік ерекшеліктерді талдауға, соның ішінде оқушылардың өзін-өзі қалыптастыру әдетін анықтауға көп септігін тигізеді»-деген. В.В.Трифонов зерттеулерінде «қиын оқушы» анықтамасы – бұл күнделікті педагогикалық әсерге көне бермейтін, өзіне үнемі қосымша уақыт бөліп қаруды, әлеуметтік педагогтің ерік-жігерін, күшін, қажырлы педагогикалық еңбегін қажетсінетін оқушы. Бұл шексіз ұғым. Ол жеке адамның өзгеру құбылысын жинақтаушы. Осы категориядағы балалардың жалпы адамдық және өзге ешкімде қайталанбайтын қасиеттері, әлеуметтік және биологиялық факторлардың ықпалымен қамтамасыз етіледі.

«Қиындықпен тәриелену» - баланың теріс мінез-құлқы, дау-жанжал Кейде бұл қайшылық табиғи түрде, тек бір-бірін түсінбеуден шығатын дау-жанжал екеніні айтуға болады. Ал мұндай да кейде онша қауіпті емес және ол қиындықсыз жойылуы мүмкін.

«Қиындықпен тәриелену» мәселесін 1935 жылдары Г.А. Фортунатовтың еңбектерінде зерттелген. Өзінің зерттеулерінде «қиын бала» ұғымына былайша түсінік беріп, оларға үлгермеушілер мен тәрбие ықпалына көнбейтін балаларды жатқызады. «Қиын балаларға» ол психикалық бұзылудан жапа шеккендерді жатқызады. Г.А.Фортунатов қиын балаларға тек анықтама беріп қана қоймай, ондай балалардың пайда болуының себептеріне түсіндіреді және осындай себептің екі тобын табады. Бірінші топқа ол ескінің әсерін, ал екіншіге оларды қиналатын ішкі дау-жанжалдарды жатқызады. Дау-жанжалдардың тууы негізінде балаларда көбінесе мынадай мінез-бітістер: қозушылық, ұстамдылық, кейде ақылға сыймайтын қасарғыштық, кекшілдік, мейірімсіздік тағы басқа пайда болады.

Л.К. Керімов қиын балалар тәрбиесі мәселесіне арналған зерттеулерінеде  
«Баланы дұрыс тәрбиелеу үшін отбасы қоғаммен тығыз байланыста болу керек» деген болатын. Сонымен қатар қиын оқушыларды қайта тәрбиелеудің үш кезеңін көрсетеді:

***Бірінші кезең*** – дайындық кезеңі. Бұл кезеңде оқушы тәртібінің төмендеу себептері анықталады. Қиын оқушының бойындағы жақсы қасиеттер айқындалып, осы жақсы қасиеттерін негізге ала отырып, оқушыны қайта тәрбиелеудің болашақ жоспары жасалады;

***Екінші кезең*** – педогогтың сынып алдындағы жауапкершілік кезеңі. Педогог өзінің мағыналы ісімен сынып алдындағы абыройға ие болғанда ғана қиын жасөспірімдермен жағымсыз қылықтарының ішінен тәуір қасиетін бөліп алып, соған оқушының өз назарын аударуға болады.

***Үшінші кезең*** – өзгеріс кезеңі. Бұл кезеңде қиын баланың ішкі дүниесінде «күрес» пайда болады. Күреске шыққан екі қарсыластың бірі – бұрынғы теріс қылықтары да, екіншісі – қалыптаса бастаған жаңа, жақсы мінез машықтару керек деді.

***Оқылатын материалды бақылауға арналған сұрақтар:***

А. Макаренко, З. Фрейд, К. Левин,Ч. Ломбродо, Л.И. Петражицский, . Г.А.Фортунатов, Л.К. Керімов, А.Т. Акажанова және т.б. ғалымдардың ғылыми еңбектеріне талдау жасаңыздар.

**Ұсынылатын әдебиеттер тізімі.**

1. Акажанова А.Т.Психология девиантного поведения несовершеннолетних: теория ипрактика. Монография. – Алматы, 2011.-114 с.
2. Керімов Л. Қиын баланы қайта тәрбиелеу. –Алматы: Рауан, 1996. -77 б
3. Змановская, Е. В. Девиантология. Психология отклоняющегося поведения / Е.В. Змановская. - М.: Академия, **2016**. - 288 c.

**9 дәріс. Дарынды балалармен жүргізілетін тәрбие жұмыстарының жүйесі**

***Дәрістің мақсаты:***дарынды балалардың психологиялық – педагогикалық ерекшеліктерін білу және олармен жұмыс жүргізу тәсілдерін меңгеру.

***Дәрістегі негізгі ұғымдар****:*дарын, дарынды бала,

***Дәрісте қарастырылатын мәселелер:***

* «Дарынды бала » ұғымы туралы түсінік.
* Дарынды балалармен жұмыс.

***Дәрістің қысқаша мазмұны:***

Дарынды балалардың қабілеттерін дамыту үшін, алдымен олардың дара ерекшеліктерін танып білуіміз керек. Осы орайда: «Дарынды балалардың ерекшеліктері қандай?», «Олармен қандай қатынаста болу керек?» деген сұрақтар көбінесе ұстаздарды толғандырады.

Дарынды баланың бірден көзге түсетін ерекшеліктері: оның шектен тыс белсенділігі, аз ұйықтауы, танып-білуге деген құштарлығы, қолына түскен заттарды реттеп жүйелеуі, қайта құру әрекеттерін ұнатуы, ерте сөйлеуі, естігенін сөзбе-сөз қайталауы тағы сол сияқты.

Ғалымдар бала дарындылығын тағы бір аспектіде қарастыруға ұсынады. Дарындылық бала қызметінде анық және айқын көрінетін болса, онда олар оны **анық,** қарама-қарсы көрінбейтін формада болса, оны **жасырынды дарындылық** деп атайды. Осы формаға өте жақын актуальды және потенциальды дарындылық бар. Көрінген, шамаланған дарындылықты, яғни, психологтармен, педагогтармен, ата-аналармен байқалған дарындылық «актуальды» деп аталады. Керісінше, жоғарғы жетістіктерге жету үшін нақты психикалық мүмкіндіктерді көрсететін дарындылық, бірақ, функциональды жетіспеушіліктердің берілген кезде анық болмауы «потенциальды» деп аталады. Бұл психологиялық көзқарас үшін өте қызықты және қажетті олжа (находка) болып келеді. Ілгері уақытта бұл ойлар әртүрлі ғалымдардың зерттеулерінде айтылған (К.Юнга, Н.С.Лейтес және т.б.), бірақ ең алғаш рет нақты айтылып отыр.

Көптеген атақты ғалымдар, музыканттар, суретшілер және ақындар өзінің қажеттіліктерін ерте жас кезінде көрсете білді. А.Моцарттың жарқын шығармашылық жетістіктері барлығына белгілі, балалық шақтарындағы Ф.Гальтонның, И.И. Мечниковтың, К.Гауссаның, Н.Винердің, Г.В.Лейбництің, В.Гюганың, Ф.Шуберттің, Н.А. Римский-Карсаковтың, М.Мусорскийдің көрнекті жетістіктері бар, сосын бұл тізімнің аяғы жоқ. Дарынды балалар айтылып кеткендей үлкен кезінде атақты болады, бірақ, әрқашан емес, ол ешкімге құпия да емес. Жас балалық кезінде өзін-өзі көрсетпеген адамдар, есейген кезінде көрнекті нәтижелерге жеткен. Мысалы, Н.Коперник дарынды балалар арасында да болған жоқ және жас ғалым астрономдар қатарына да қосылмаған.

Сонымен қатар, атақты орыс жазушысы И.Н.Крылов өзінің әдеби қызметін кеш бастаған, яғни, әр жағдайларда дарындылықтың байқалмай қалатынына түрлі себептер бар. Әрине, потенциал көп уақытқа дейін байқалмауы да мүмкін. Мүмкін баланың жанына ата-аналар, мұғалімдер және тағы да басқа үлкен адамдар керекті көңіл бөлген жоқ, оларға мүмкін білім жеткен жоқ, интуиция істемейді. Мүмкін, керісінше болар.

Бүгінгі таңда дарынды бала сөзі жиі қолданылып жүр. Дарындылық- адамның өз бейімділігі арқылы, шығармашылықпен жұмыс істеу арқылы қалыптасатын қасиет. Қазіргі таңда барлық оқушы дарынды оқушы. Бұл қасиетті байқап, оның бар екеніне көз жеткізіп, бойындағы дарынын одан әрі өрбітуге, ұштауға, арман асуларын жұлдыздай жарқырап, тау бұлағындай мөлдіреп, халқының, ата-анасының мақтанышы болуға мүмкіндік жасау кез келген педагогке артылатын жүк.

Елімізде дарынды балаларды іздестіру мен олардың қабілетін дамытудың мемлекеттік бағдарламасына сәйкес, 1998 жылы Республикалық «Дарын» ғылыми- практикалық орталығы құрылып, Республикадағы дарынды бала­лармен жұмысты басқарумен айналысады. Білім беру жүйесін реформалау дарынды балаларды арнайы мектептерде ғана емес, жалпы орта білім беретін мектептерде де жүзеге асыруды міндеттейді. Сондықтан, дарынды баланы дамыту мәселесі қоғамдық маңызды проблема болып отыр.Дарындылық-баланың алғырлығы, зерделігі, қабілетімен дамып отыратын үздіксіз процесс болғандықтан, айрықша табиғи қабілеті мен нақты пәндерден ерекше дарындылығы бар балалардың интеллектуалдық қабілетін дамыту, шығармашылық тұлғаларды қалыптастыру. Дарындылықты қалыптастыру мен дамытуда әлеуметтік педагогтің алар орны ерекше. Осы орайда білім алушының қабілетін айқындай отырып, дарындылығын *анықтау* - баланың дамуын бағдарын талдаумен байланысты ұзақ процесс.

Балалар дарындылығын зерттеумен және ерекше балаларды оқыту және тәрбиелеудің психологиялық-педагогикалық жақтарын қарастыру қырлары әр қилы болуы тиіс. Қазіргі күнде ерекше қабілетті балаларды іріктеп, олардың әрі қарай дамуы үшін жағдайлар жасауы керек екендігі анық. Себебі, баланың қабілеттері мен таланттарын толық ашу өзіне ғана емес, мемлекетке де қажет болып табылады. Жаңа технологияларды практикаға енгізу және игертудегі сапалы қадамның сандарынан қоғамның стандартты емес ойлау қабілетіне ие, өндірістік және әлеуметтік өмірге, жаңа мазмұн енгізетін, болашаққа қатысты жаңа міндеттерді қойып, оларды шеше алатын мамандарға деген қажеттілік өсті.

***Оқылатын материалды бақылауға арналған сұрақтар:***

«Қазақстан балалары» атты мемлекеттік бағдарлама жасалып, іске асырылды. Аталған бағдарлама төмендегі жеті мақсатты бағдарламаны қамтиды:

1. Баламен ананы қорғау.
2. Мемлекеттік тұрғыда әлеуметтік қорғауды қажет ететін балалар.
3. Мектепке дейінгі тәрбие.
4. Жас өспірімдердің құқық бұзушылық және қараусыздықтарын болдырмауға алдын-ала шаралар жүргізу.
5. Дарынды балалар мен жастарға тәрбие мен білім беруге байланысты ″Дарын″ бағдламасы.
6. Орта білім беру жүйесін информатизациялау.
7. Экология саласы бойынша ғылым және білім Халықаралық ″ГЛОУБ″ бағдарламаларды қарастырыңыз.

**Ұсынылатын әдебиеттер тізімі.**

1. Мұқашова А.Б. Дарынды балалар педагогикасы: \ А.Б. Мұқашова, Қ.Б. Жұмабекова. – Алматы: Қазақ университеті, 2019.- 130 б.
2. Мұғалімге арналған нұсқаулық  «Талантты және дарынды балаларды оқыту» , «Назарбаев Зияткерлік мектебі» ДББҰ, 2012 б.
3. Бабаева Ю. Д. Психологический тренинг для выявления одаренности: Метод. пособие. – М.: Молодая гвардия, 1998. – 278 б.

**10 дәріс. Оқушылардың денсаулық пен салауатты өмір салтына құндылық қатынасын қалыптастырудағы сынып жетекшісінің іс-әрекеті**

***Дәрістің мақсаты:***дарынды балалардың психологиялық – педагогикалық ерекшеліктерін білу және олармен жұмыс жүргізу тәсілдерін меңгеру.

***Дәрістегі негізгі ұғымдар****:*денсаулық, салауатты өмір салты, дене мәдениеті, дене тәрбиесі.

***Дәрісте қарастырылатын мәселелер:***

* «Денсаулық», «салауатты өмір салты» ұғымдарын туралы түсінік.
* Дене мәдениетін қалыптастырудың мақсаты мен мазмұны.
* Дене мәдениетін тәрбиелеудің құралдары.

*Дәрістің қысқаша мазмұны:*

«Денсаулық бізге өмірмен бірге беріледі, ол қарапайым қызмет немесе қажеттілік (дем алу, ас қорыту, қан айналым, т.с.с) ретінде беріледі. Сондықтан болар ешкім өз денсаулығын оны жоғалтып алмаса тіпті ойламайды да. Денсаулық әлемді билейтін, оны білмеуге және сақтамауға болмайтын ортақ заңдарға бағынады, онсыз өмір мүмкін емес. Сондықтан әрқайсысымыз тым болмаса ғылымға адам және оның денсаулығы жайлы белгіліні меңгеруіміз міндетті».

***Майя Гогулан.***

Денсаулық бөлінбес құндылық ретінде адам өмірінің жан-жақты толықтығының шарты болып табылады. Адам өмірінің құндылығы абсолютті, өйткені – ол кез келген басқа құндылықтың жалғыз шарты және критерийі болып саналады. Соңғы жылдары біздің елде және өзге де шет елдерде, денсаулық психологиясы атты ғылыми бағыт қалыптасты. Бұл білім саласы психология мен валеологияны өз тұрғысынан синтездейді және міндеттерін шешуге психологтарды, дәрігерлерді, педагогтарды, әлеуметтік жұмышыларды, әлеуметтанушыларды тарта отырып, пәнаралық ғылым болып табылады.

В.А.Ананьев: «Өмір сапасының деңгейін көтеру және денсаулықты нығайту арқылы тұлғаның өзіндік өсуі денсаулық психологиясының басты өнімі болуы керек», - деп есептейді.

В.Н.Понкратов өзінің «Денсаулық психологиясын өзіндік реттеу» атты оқулығында, тұлғаның денсаулығының психикалық құраушы негізі ретінде келесіні көрсетеді: «... Егер адам өзінің мінез-құлқын, эмоциясын, ойларын бақылап, түсіне алса, онда ол оптималды салмағын сақтай алады, отбасылық, және сексуалды қатынастарды үйлестіре алады, толыққанды өмір сүруіне кедергі келтіретін әдеттерден құтыла алады. Осылайша денсаулықтың психикалық құрауыштарын түсіну және жақсарту арқылы біз аурудың тууын ескертіп, денсаулықты нығайтып қана қоймаймыз, сонымен қоса адамды, оның денсаулығын өсіре аламыз». Денсаулық- физикалық, рухани және әлеуметтік болып бөлінеді.

**Физикалық саулық дегеніміз***-* адам организімінде функциялардың өздігінен реттелуі, функциялық үрдістердің келісімді өтуі, сыртқы орта әсерлеріне бейімделу қасиеттерінің жоғарғы дәрежелі жағдайда болуы.

**Психикалық саулық дегеніміз***-* ауруды болдырмау, қайтсе де одан арылу «адам өмірінің мақсаты» болуын болжайды.

**Әлеуметтік саулық дегеніміз-**адамның әлеуметтік белсенділігінің, яғни жеке адамның айналадағы өмірмен біте қайнау дәрежесі.

* Оқушылардың дене мәдениетін қалыптастыруды ұйымдастыру жұмысы негізгі мынадай мақсаттарды алға қояды:
* оқушылардың дене түзілісін дұрыс қалыптастыру, дене күшінің дамуына айрықша мән беру, денесін шынықтыру, денсаулығын нығайту;
* негізгі қимылдарының сапасын жетілдіру. Кез келген үйлесімді қимылды атқару үшін күш, төзімділік, ептілік, жылдамдық тәрізді сапаларды дамыту. Төзімділік сапасын қалыптастыру үшін өз күшіне сену, шаршау, денені ауырсынуды жеңу, оқушының тәндік және моральдық қасиеттерін жетілдіреді;
* өмірлік мәні маңызды қимыл-әрекеттерді қалыптастыру. Оларды арнайы жаттығулар мен дағдыларды меңгеру. Алғашқы қимыл-әрекет біліктерін меңгеру барысында оқушы кез келген жағдайда өз денесін басқара алатын болады. Табиғи қимыл-әрекеттер: жүру, жүгіру, секіру, лақтыру, жүзу т.с.с. және өмірде сирек болса да кездесетін адамды дамытатын және тәрбиелейтін қимыл әрекеттері: жаттығулар мен гимнастика, акробатика элементтерін меңгеру;
* дене қимылдарын меңгеруге тұрақты қызығушылық арттыру. Салауаттылық негізінде үнемі өзін-өзі үздіксіз жаттықтыруға бейімділік қабілетін тәрбиелеу. Бала табиғаты көп қимыл әрекетті қажет етеді, сондықтан оның бойындағы күшін меңгеруге жағдай жасау, қимыл - қозғалысын дұрыс бағытта ұйымдастыруды көздеу;
* тазалық, гигиена, медицина, дене тәрбиесі мен спорт туралы алғашқы түсініктерін қалыптастыру. Күн тәртібі, жеке бас гигиенасы, дене тәрбиесі мен спорттың денсаулық сақтау және дене күшін арттыру үшін маңызы, жаттығу жасау кезіндегі гигиена, қимыл тәртібі, денені табиғи сауықтыру, өзін-өзі бақылау, темекі шегудің зияны, т.б.

Оқушылардың дене мәдениетін қалыптастыру құралдарына дене жаттығулары, табиғи және гигиеналық факторлар жатады.

Дене жаттығулары дегеніміз дене тәрбиесінің заңдылықтары мен мақсатын іске асыруға бағытталған, арнайы ұйымдастырылатын және саналы орындалатын қимыл-әрекеттер.Дене жаттығуларын жіктеуге түрлі көзқарастар бар. Кеңінен тараған тарихи қалыптасқан жіктеменің бірі - тәрбие құралдарының жүйесі. Оның құрамына гимнастика, ойындар, туризм, спорт жатады.

*Гимнастика* ағзаның кейбір дене мүшелерінің қызметін дамытуға арнайы ықпал етуі. Гимнастаика гигиеналық, спорттық, көркемдік, емдік болып бөлінеді. Мектеп бағдарламасы бойынша гимнастика негіздері ( түзу тұру, жалпы ағзаны дамытатын түрлі нәрселерді - доп, таяқ, жіп, жалауша қолдану арқылы жаттығу жасау; затқа өрмелеу, тепе-теңдікті сақтап жүру, жүгіру, секіру, лақтыру; қарапайым акробатикалық жаттығулар жасау, т.с.с.).

*Ойын*  баланың дене күші жетілідіреді, қолының күшін қатайтып, денесін икемдейді, көзімен бағдарлап, аңғарымпаздық және ұсыныс таба қою қабілеттерін дамытады. Ойын балалардың қимыл-күшін дамытумен бірге ұжымдық қатынасты сезінуге, бірінің –бірі қолдауын, бірігіп атқаратын әрекеттерін, олардың жолдастық, достық қатынастарын нығайтады. Бастауыш сыныптарда қимылды ойындар, ал орта және жоғары сыныптарда спорттық ойындар кеңінен қолданылады.

*Туризм*  **-** оқушыларды туған өлке табиғаты, тарихи және мәдени ескерткіштермен таныстыру мақсатындағы серуен, экскурсия, саяхат ұйымдастыру. Туристік серуен құру оқушылардан дене күшін, төзімділігін, кеңістікті бағдарлай алу қабілетін, күрделі жағдайда өзін алып жүруін, ұжымдық өмір мен іс-әрекет тәжірибесін, басқару және бағыну, табиғат аясында өзін ұстай білу тәжірибесін қалыптастырады. Оқушылардың туристік топтары түрлі саяхат, жарыс, слеттерге қатысады.

*Спорт -* үнемі дене тәрбиесінің белгілі бір түрінде жоғары нәтижеге жетуді көздейді. Спорттық-техникалық нәтижеге және жеңімпаздарды анықтау үшін жарыстар ұйымдастырылады. Жарыстарда күрделі спорттық бәсекеге қатысушының, ұжым алдындағы жауапкершілігін сезінуінен дене күші мен нерв жүйесіне салмақ түсіп, қимыл-әрекет және моральдық-еріктік жағынан үлкен жүк көтереді. Төменгі сынып оқушылары үшін оқу бағдарламасына сәйкес спорттық жарыстар ұйымдастырылады. Орта және жоғары сыныптарда спорттық жарыстар жеке спорт түріне байланысты болады. Оқушылардың дене тәрбиесі мен дамуына ықпал ететін біз көңіл аудара бермейтін табиғи құралдар - күн, ауа, су. Оларды дене жаттығуларымен кешенді қолданудың оқушыларды сауықтырудағы маңызы зор.Дене тәрбиесі мен денені дамыту сабақтары гигиеналық жағдай мен тиімді күн тәртібін, спорт залының жарық, жылы болуын, ауа алмасуын гигиеналық-санитарлық талаптарға сай жабдықталуын қамтамасыз ету шарт.

Дене тәрбиесі сабақтарында қолданылатын құрал жабдықтардың оқушының жас және жыныстық ерекшеліктеріне сәйкес болуы ескеріледі.

*Күн тәртібі*  баланың өмірі мен еңбек әрекетін, сабақтан тыс және бос уақытын тиімді пайдалануды, гигиеналық қалыптарға сәйкес еңбек ету мен тынығуды қатаң реттеуді білдіреді. Баланың күн тәртібіне бой ұсынуы, оның шығындаған күш-қуатын қалпына келтіруді қатаң сақтап, денсаулығын нығайтып, өзін тың, көтеріңкі көңіл-күйде болуын, ұқыптылық, нақтылық, ұйымшылдық, уақытты сезіну, өз мүмкіндігіне орай атқаратын әрекетін таңдауды қалыптастырады.

Күн тәртібі әр оқушының еңбек қабілетіне, нақты өмір жағдайына, денсаулығына қарай белгіленеді. Дегенмен де, күн тәртібін құрастырудың барлық адамдарға міндетті ережелері бар. Барлық оқушыларға ортақ таңертеңгі сергіту жаттығулары, жуыну, мектептегі сабақ, түскі ас, түстен кейінгі тынығу, үй тапсырмасын орындау, қоғамдық жұмыс, таза ауада серуендеу, көңіл көтеру шаралары, кешкі ас, кешкі серуен, түнгі ұйқы уақыттары белгіленеді.

***Оқылатын материалды бақылауға арналған сұрақтар:***

1. Дене мәдениетін қалыптастырудың мақсаты, міндеттері және мазмұны түсінік беріңіз.
2. Қандай ұлттық дене тәрбиесінің құралдарын сипаттаңыз.
3. Туристік жорықтар мен әскери ойындардың мақсатын жазыңыз.
4. Күн тәртібін құру қандай мақсаттарды көздейді
5. Дене тәрбиесінің құралдарын сипаттаңыз.
6. Спорттың дене тәрбиесінен ерекшелігін көрсетіңіз.

**Ұсынылатын әдебиеттер тізімі.**

1. Иманбаев Т., Иманбаева С.Т. Батырлар тарихзы –ел тарихы. Алматы. 2009. 260 б.
2. Педагогика. Сластенин В.А., Исаев И.Ф., Шиянов Е.Н. - М.: Академа, 2003.
3. Төтенаев Б. Қазақтың ұлттық ойындары. - Алматы, 1994.

**11 дәріс. Оқушылармен жүргізілетін кәсіби бағдар беру жұмыстарының әдістемесі**

***Дәрістің мақсаты:***кәсіби бағдар беру жұмыстарының бағыттарына талдау жасау.

***Дәрістегі негізгі ұғымдар****:*оқу еңбегі, қоғамдық пайдалы еңбек, өнімді еңбек, кәсіптік бағдар беру, кәсіптік диагностика, экономикалық мәдениет.

***Дәрісте қарастырылатын мәселелер:***

* Еңбек тәрбиесінің мақсаты мен мазмұны.
* Еңбек тәрбиесін ұйымдастырудың педагогикалық жағдайлары.
* Оқушыларға кәсіби бағдар беру.

*Дәрістің қысқаша мазмұны:*

Баланы еңбекке тәрбиелеу отбасынан басталып, мектепте еңбектің қарапайым міндеттері жайлы түсінік қалыптасады. Еңбек адамның психикасы мен адамгершілік түсініктерін қалыптастыратын құрал болып табылады. Еңбек ету оқушылардың табиғи ақыл-ой және дене қызметінің қажеттілігіне айналуы тиіс. Еңбек тәрбиесі оқушылардың политехникалық дайындығымен тығыз байланысты. Политехникалық білім беру техника, технология және өндірісті ұйымдастыру туралы білім қалыптастырады; оқушыларды жалпы еңбекке қажетті білім, дағдылармен қаруландырады; еңбекке шығармашылық қатынас қалыптастырады; келешекке қажетті мамандық таңдауға көмектеседі. Сонымен политехникалық білім беру еңбек тәрбиесінің іргесін қалайды.

Жалпы білім беретін мектепте еңбек тәрбиесінің мынадай міндеттері жүзеге асырылады:

* еңбек - өмірдегі ең жоғары құндылық екенін санаға сіңіру және еңбек етудің жоғары әлеуметтік мотивтерін қалыптастыру;
* білімге танымдық қызығушылығын арттыру, еңбекке шығармашылық қабілеттілік таныту, білімін тәжірибеде қолдана білу;
* жоғары моральдық сапалар қалыптастыру, еңбексүйгіштік, парыз бен жауапкершілік, алға қойған мақсатты кәсіби біліктілік, адалдықпен орындау;
* ақыл-ой және дене еңбегінің мәдени дағдыларымен қаруландыру.

Еңбек тәрбиесінің мазмұны алға қойылған міндеттер арқылы шешіледі, жергілікті жердің шаруашылық-экономикалық жағдайымен және мектепте қалыптасқан дәстүр негізінде іске асырылады. Еңбек тәрбиесінің мазмұнына еңбектің мынадай түрлері қамтылады.

Оқу еңбегі ақыл-ой және дене еңбегінен құралады. Ақыл-ой еңбегі қажырлы күш-қуатты, төзімділікті, ыждахаттылықты талап етеді. Күнделікті ақыл-ой еңбегіне әдеттену, басқа еңбек түрлерін меңгеру үшін де маңызды. Еңбек пәні оқу бағдарламаларында шеберханаларда, мектеп учаскелерінде дене еңбегімен шұғылдану ескерілген. Дене еңбегі барысында балалардың адамгершілік, ұжымшылдық, өзара көмек көрсету, адамдарды және еңбек нәтижесін құрметтеу қасиеттері пайда болады.

Қоғамдық пайдалы еңбек ұжым мен жеке тұлғаның қажеттілігіне қарай ұйымдастырылады.Отбасындағы және мектептегі еңбек түрлері (тұрмысқа қажетті еңбек, сыныпты және мектеп ауласын тазалықта ұстау, ағаштар мен гүлзарларды күту, демалыс кезіндегі бау-бақшада, құрылыста атқарылатын жұмыстар). Өнімді еңбек оқушылардың материалдық құндылықтар өндіруге байланысты еңбек қатынастарына араласуы. Өнімді еңбекке араласу барысында оқушының кәсіби біліктері, бейімділіктері, қажеттіліктері дамып, экологиялық түсініктер мен ұғымдарды меңгереді. Өнімді еңбекті ұйымдастыратын жағдайлары бар мектептер, оқушыларды материалдық құндылықтар өндіруге қамти алады.

Еңбек тәрбиесін нәтижелі ұйымдастыру үшін педагогикалық жағдайлар қарастырылуы керек.

Оқушылардың еңбегін оқу, қоғамдық-пайдалы және өнімді еңбек мақсатын көздейтін оқу-тәрбие міндеттеріне үйлестіру керек. Осындай еңбек түрлерінде оқушы білік пен еңбек дағдыларын тәжірибеде қолдануды үйренеді. Еңбек тәрбиесінің міндеттері отбасында, үйірме жұмыстарында қосымша білім мекемелерінде жүргізіледі. Қоғамдық мәні бар еңбекті, оқушы қызығушылығын ескере отырып, бірге қарастыру керек. Жеке басы, отбасы, қоғам үшін атқаратын еңбегінің пайдасын түсінуі тиіс. Еңбектің маңызын түсіндіру, олардың жас ерекшеліктеріне, жеке бас қызығушылықтары мен қажеттіліктеріне сәйкес жүргізіледі.

Атқарылатын еңбек баланың әл-қуаты мен күшін ескеруі қажет. Шамасы келмейтін жұмыстан нәтиже күтуге болмайды. Ондай жұмыс оқушылардың өзіне деген сенімін төмендетеді. Дейтұрғанмен де, атқарылатын жұмыс олардың шамасы келетін күш-қуатын жұмылдырып, өз қабілеттері деңгейінде орындалуы тиіс.

Еңбекті атқару үшін талап қою, шарт, өйткені бастапқы кезде балалар барлық қызығушылығымен жұмысқа кіріскенмен де, тез жалығады. Тәрбиешінің мақсаты бастаған жұмыстың нәтижесіне жету үшін бірқалыпты жүйелі жұмыс жасауға қалыптастыру. Сынып ұжымы әр ұжым мүшелерінен нәтижелі жұмысты талап етуге құқылы.

Ұжымдық және жеке бастық еңбек формасын үйлестіру. Оқушылар кішігірім топта, ұжымда бірімен-бірі түсіністікте еңбек етуге және жеке міндеттерін сапалы және дер кезінде орындау жауапкершілігі жүктелуі шарт.

Еңбек тәрбиесі оқу еңбегінің щығармашылық белсенділігі мен нәтижелілігін, азаматтық және адамгершілік қасиеттерінің қалыптасуының іргетасын қалайды. Мектеп үнемі оқушыларға мамандық таңдауға көмектеседі. Оқушыларға кәсіби бағдар беру ХХ ғасырдың 60 жылдарынан басталады. Педагогтар мен психологтар оқушыларға кәсіби бағдар беру теориясы мен әдістемесін терең зерттеді (А.Е.Голаншток, Е.А.Климов, П.П.Костенков, А.Д.Сазонов, В.Ф.Сахаров, С.Н.Чистякова, т.б.).

Кәсіби бағдар беру оқушы жастарға болашақ мамандығын анықтауға көмек көрсететін әлеуметтік-экономикалық, психологиялық-педагогикалық, медициналық-биологиялық, өндірістік-техникалық жүйелерді негіздеп түсіндіру. Дұрыс таңдалған мамандықтың, оқушының қызығушылығы мен қабілетіне сәйкес келуі, болашақта оған қуаныш пен қанағат сезімін сыйлайды. Таңдаған мамандықтың әлеуметтік маңызы қоғам талаптарына сай абыройлы, шығармашылық сипатта және материалдық жағынан жоғары болуы құнды.

Заман ағымына қарай қоғамда түрлі мамандыққа сұраныс өзгеріп отырады, солай болған жағдайда да, оқушылардың өз қажеттіліктері мен қабілеттеріне сай, мамандық таңдауға дер кезінде ақпараттық көмек беру керек.

Оқушы жастарға кәсіби бағдар беру жүйесі мынадай құрылымнан тұрады: кәсіби ағартушылық, кәсіби диагностика, кәсіби консультация, кәсіби таңдау, кәсіби бейімділік.

*Кәсіби ағартушылық жұмыс* оқушыларға әлеуметтік-экономикалық ерекшеліктер туралы білім туралы және сол мамандыққа қажет психогиялық-физиологиялық талаптармен таныстыруы тиіс. Оқушыларды шаруашылық пен өндіріске, түрлі жеңіл өнеркәсіп салаларына қажетті мамандықтармен таныстыру жұмысы жүргізіледі. Мектеп пен ата-аналар бірігіп, оқушылардың дұрыс мамандық таңдауына белсенді түрде түрткі тудырып, мамандық таңдауға жан-жақты көмек көрсетуі қажет.

*Кәсіби диагностикалық жұмыс* арнайы мамандардың жастардың таңдаған кәсібіне жарамдылығын белгілі әдістер арқылы тексеруі. Онда жоғары жүйке жүйесінің ерекшеліктері, денсаулығы, қызығушылығы, мотиві, құндылық бағдары, мамандық таңдаудағы басты ұстанымы ескеріледі.

*Кәсіби консультация* арнайы мамандардың (психолог, педагог, дәрігер) кеңес беруі, таңдаған кәсібіне қойылатын талаптармен, жеке басынан талап етілетін ерекшеліктермен таныстыру.

*Кәсіби таңдау* жеке тұлғаның еркімен өзіне қажетті мамандықты таңдауы. Жоғары оқу орындары мен арнайы оқу орындарының оқуға түсушілерге және қызметке қабылданушыларға қоятын талаптарына сай болуы.

*Кәсіби бейімділік* жас маманның кәсіби қызметке араласуына, өндіріс жүйесіне, еңбек ұжымына, жұмыс жағдайына, мамандықтың ерекшеліктеріне бейімділігі. Адамның бейімділік сапасы мамандықтың дұрыс таңдалғанын көрсетеді.

Оқушыларға кәсіби бағдар беру құрылымдары бірімен-бірі тығыз байланысты. Мектептің әр сатысында оқушылардың жас ерекшеліктеріне қарай жүргізілетін кәсіби бағдар беру еліміздің түрлі саладағы жетістіктерінен оқушыларды хабардар етіп, өмірдегі өз жолын табуға көмектеседі.

*Оқушылардың экономикалық мәдениетін қалыптастыру.*Қоғам дамуының экономикалық заңдылықтарын білу, соның негізінде өндірістік-экономикалық қызметке қабілетті жастарды тәрбиелеу. Экономикалық мәдениетті тәрбиелеу жастарды өмірге даярлаумен қатар, азаматтық ұстанымдарын қалыптастырумен тығыз байланысты. Біртұтас педагогикалық процестегі *экономикалық мәдениетті қалыптастыру міндеттері:* оқушы жастарды экономикалық тұрғыдан ойлауға қалыптастыру; мүлік иесі-азаматты (үнемшіл, шаруашылықты жақсы меңгерген, тәжірибелі) тәрбиелеу; оқушыларды экономикалық талдаудың қарапайым түрлерімен, үнемшілдік пен өсім алу сапаларымен қаруландыру. Осы міндеттерді іске асыру үшін еңбек пен өндірісті экономикалық жағынан ұйымдастыру білімі, кәсіпкерлік, сауда-саттық, т.б. қызмет түрлерін қалыптастыру жүзеге асады.

Экономикалық мәдениет барлық пәндерді оқыту барысында қалыптасады. Экономикалық мәдениетті қалыптастыру «Тарих», «География», «Еңбек», «Химия», «Биология» пәндерін оқыту барысында ауқымды түрде жүргізіледі. Осы оқу курстарында экономикалық тәрбиені жан-жақты іске асыруға болады. Оқушылардың экономикалық мәдениетін арттыруда түрлі тәрбие формалары мен әдістерді қолдануға болады: әңгіме, әңгімелеу, дәріс, өндірістік міндеттерді шешу, экскурсия. Ойын түрінде өткізілетін сабақтар, сабақ барысы мен онан тыс жүргізілетін шығармашылық жұмыстар (іс-әрекеттік ойындар, экономикалық есептер жүргізу, еңбек өнімділігін есепетеу, алынған өнімнің тиімділігі, т.б.). Оқушыларға экономикалық мәдениетті меңгерту, педагогикалық үдерістің тәжірибелік, тұлғалы-бағдарлық бағыттағы мәнін жетілдіре түседі.

***Оқылатын материалды бақылауға арналған сұрақтар:***

1. Еңбек тәрбиесінің мақсаты мен мазмұны қандай?
2. Еңбектің қандай түрлері бар?
3. Еңбек тәрбиесін ұйымдастыратын қандай жағдайларды ескеру керек?
4. Оқушыларға кәсіби бағдар берудің қажеттілігі неде?
5. Кәсіби бағдар беру дегеніміз не?
6. Кәсіби бағдар беру жұмысының құрамын атаңдар.
7. Оқушылардың экономикалық мәдениетін қалай қалыптастыруға болады?

**Ұсынылатын әдебиеттер тізімі.**

1. Әбенбаев С. Тәрбие теориясы мен әдістемесі. – Алматы.“Дарын”, 2004.-350 б.

2. Гликман И.З. Теория и методика воспитания. – М.: ”Владос Пресс”, 2002.

**12 дәріс. Оқушылардың ата-аналармен педагогикалық әрекеттестік технологиясы**

***Дәрістің мақсаты:***Отбасы тәрбиесінің мақсаты, міндеттері мен оқушылар мен ата-аналар арасындағы педагогикалық әрекеттестік байланысты нығайту.

***Дәрістегі негізгі ұғымдар****:*отбасы, отбасы тәрбиесі, әрекеттестік, ата-аналардың арасындағы педагогикалық әрекеттестік.

***Дәрісте қарастырылатын мәселелер:***

* Қазіргі отбасы тәрбиесінің даму бағыттары, қоғамдағы әлеуметтік-экономикалық жағдайдың отбасы тәрбиесіне ықпалы.
* Отбасы тәрбиесінің мақсаты, міндеттері, мазмұны, құралы, формасы.
* Отбасында балалардың және үлкендердің өмірлік іс-әрекетін ұйымдастыру.

*Дәрістің қысқаша мазмұны:*

Отбасы қоғамның бір бөлігі болғандықтан, ондағы әлеуметтік-эконмикалық өзгерістер отбасында көрініс береді. Жаңа қоғамдық-әлеуметтік өзгерістер әсерінен отбасында моральдық және психологиялық ахуал біртіндеп өзгеріске түседі. Отбасының өзгеріске ұшырауына қоғамдық-экономикалық жағдайдан басқа да биологиялық, психологиялық және демографиялық жағдайлар әсер етеді. Отбасындағы моральдық құндылықтар бірден жаңарып кетпейді, сондықтан да бұрыннан қалыптасқан отбасылық психология тұрақты болады. Отбасы қоғам және жеке тұлғаны қалыптастыру үшін маңызды қызмет атқарады. Отбасының *қоғамға қатысты қызметі*:

* өмірге ұрпақ әкеліп, халық санын арттыру;
* тәрбиелік қызметі – білім, білік, дағды, адамгершілік құндылықтарды арттыру, яғни рухани құндылықтар жасау;
* отбасының өндірістік-шаруашылық қажеттігін өтеуі;
* отбасындағы бос уақытты өткізу - отбасы мүшелерімен қарым-қатынас құру.Отбасының *жеке адамға қатысты қызметі:*
* ерлі-зайыптылық. Олар біріне – бірі серік болып, біріне-бірі моральдық тірек көрсетеді;
* ата-аналық. Өмірге үйлесім әкеліп, ата-аналарының үмітін ақтау, оларға қамқор болу;
* тұрмыстағы отбасының психологиялық ахуалының үйлесімі.

Қазіргі отбасының ерекшеліктері мен даму бағыттарына ескерудің бала тәрбиесі үшін маңызы зор. *Қазіргі отбасының ерекшеліктері:*

Ауыл мен қала отбасыларының ерекшеліктері. Ауыл балалары үнемі ауылдастарының көз алдында болып, олардың қатаң бақылауын сезінеді. Бір жағынан оқушы бақылау аясында болса, екінші жағынан психологиялық тәуелділікті сезінеді. Қалада ондай бақылау жоқ, үлкендер бір үйде тұратын балаларды да біле бермейді.

Ата-ананың білімі неғұрлым жоғары болған сайын оның балалары мектепте жақсы оқиды. Қазіргі ата-аналардың көпшілігінің орта білімдері бар. Олар өндірістік-шаруашылық орындарда жұмыс атқаруына байланысты бала тәрбиесімен көбіне ата мен әжелері айналысады. Сондықтан тәрбиеші отбасындағы тәрбие мәселесінің қыр-сырын білуі тиіс. Бұл жағдайда тәрбиеге екі түрлі көзқарас орын алады.

Халықтың әл-ауқат деңгейі әр түрлі болғандықтан ата-аналар мен балалар арасындағы қатынас та әр түрлі болады. Біреулер мейілінше өбектеп, тәрбие мәселесін қолдан шығарып алуы мүмкін. Ондай отбасындағы балалар дайынға ие болғысы келіп, енжар, жалқау болып тәрбиеленеді.

Жас отбасының бөлек шаңырақ көтеруі, олардың жауапкершілігін арттырумен қатар, үлкендердің бала тәрбиелеу тәжірибесіне құлақ салып, түсіністікпен бала тәрбиелеуге көмектеседі. Жас отбасыларының тұрмысының материалдық жағынан дұрыс жолға қойылмауы, бала тәрбиесіне қиындықтар келтіреді. Отбасындағы балалар санының азаюы, қазір қалаға да, ауылға да тән. Оның түрлі обьективті себептері бар. Осыған орай, аз балалы отбасындағы баланы тәрбиелеу мәселесі зерттеуді қажет.

Ерлі-зайыптылардың отбасының ыдырауы, бірінші жылы өмірге дайын болмауы салдарынан болады Бір балалы отбасылардың көбеюі. Мұндағы басты мәселе баланың өзінен үлкен және кіші балалармен, ұжыммен қарым-қатынас орнату тәжірибесінің жоқтығы және отбасы назарының тек бір бала төңірегінде шоғырлануынан болатын кемшіліктердің көбеюі.

Отбасы тәрбиесінің мақсаты болашақ азаматтарды ізгілікке, өмірде өз орнын таба білуге, алдында кездесетін кедергілерді жеңе білуге, белсенді, өз ой-пікірін дәлелдей алатын, жетістікке жетуге және келешекте мықты отбасын құруға бағдарланған тұлға тәрбиелеу көзделеді. Мектептегі тәрбиеден отбасы тәрбиесінің өзіндік ерекшеліктері бар. Отбасындағы тәрбиеде баланың жеке басына тән қасиеттерді дамытудың маңызы зор. Отбасы тәрбиесіне ата-ана, отбасы мүшелері қатысады.Отбасы тәрбиесінің *міндеттері:*

*-* баланың өзін-өзі тануын дамыту, өзгелермен үйлесімді қарым-қатынас құруға үйрету, айналасымен мәдени қарым-қатынас құру, мықты отбасын қалыптастыру туралы отбасы құндылықтарын санасына сіңіру;

* адамгершілік және эстетикалық жағынан қалыптастыру, денсаулығын нығайту, ақыл-ой, шығармашылық қабілеттерін жетілдіру,

Отбасы тәрбиесінің *мазмұны:* жас баланы қоғам талаптарына қарай тәрбиелеу, жеке басының мүмкіндіктерін жетілдіру, ақыл-ой, сана-сезімін қалыптастыру, ұлттық салт-дәстүрлер арқылы мәдениетке тәрбиелеу, әлеуметтік ортамен қарым-қатынас құру, түрлі жағдайларда дұрыс шешім қабылдай білу, белсенділікке, еңбекқорлыққа, мәдениеттілікке тәрбиелеу. Отбасы құндылықтарын, мейірімділік, рахымдылық, қамқорлық қасиеттерін бала бойына сіңіру, отбасы мүшелерінің қаражатының күнделікті тұрмыста қалай пайдаланылатынын түсініп, келешекте ата-анасына, отбасы мүшелеріне көмек көрсетуге даяр болу, отбасындағы ізгілік қатынастарын дамыту.

Отбасындағы тәрбие формасы екі түрлі болады: *ұжымдық және жеке тұлғалық қасиеттерді тәрбиелеу.* Ұжымдық тәрбиеге отбасы мүшелерінің қатысуымен атқарылатын іс-шаралар, ал жеке тұлғалық қасиеттерін тәрбиелеуге балалардың жеке жауапкершілігімен орындалатын істері жатады.

Отбасында қолданылатын *тәрбие құралдары* орасан зор. Ата-ананың, үлкен-кішілердің, тарихи тұлғалардың, айналасындағылардың өнеге-үлгісі, көркем сөз туындылары, музыка, бейнелеу өнері, табиғат, қоғамдық өмірдегі, спорттағы шығармашылық жетістіктер, т.б. Отбасында балалардың және ата-аналардың өмірлік іс-әрекетін ұйымдастыру.Мектеп мұғалімдері мен сынып жетешілері оқушылармен және оның ата-аналарымен *педагогикалық дәріс, ғылыми-практикалық конференция, ата-аналар жиналысын,* т.б. жұмыстардың түрін жүргізеді.

*Педагогикалық дәрістің мақсаты* - ата-аналардың назарын бүгінгі отбасы мәселелеріне аудару. Мұндай дәрістер ата-аналарға тәрбие теориясынан жүйелі білім береді. Балалармен *жаппай педагогикалық оқуды* 1-2 сыныптардан бастаған жөн, оның себебі мектептегі оқу қызметімен қаруландырудың негіздері осы кезеңде басталады. Оны мектеп директоры, оқу және тәрбие ісін меңгерушілер, сыныптан тыс және мектептен тыс жұмысты ұйымдастырушылар жүргізеді. Мектептегі параллель сыныптарды біріктіріп өткізуге болады.

Көптеген мектептерде *Педагогикалық білім университеттері* ата – аналармен күрделі жұмыс формаларын ұйымдастырады. Тәрбие теориясынан дәрістер оқылып, семинар сабақтар жүргізіледі. Осы жұмыстың кейде өз деңгейінде жүргізілмейтін кемшілігі болады. Ата-аналарды мектеп өмірінің түрлі қырын түсіну үшін бала тәрбиесі жөніндегі *жылдық қорытынды конференцияларға қатыстыру*  ұйымдастырылады. Онда отбасында шешімін таппай келе жатқан мәселелер қаралады. Ең маңызды тақырыптың бірі – отбасында баланы еңбекке тәрбиелеу, т.б.

*Мектеп есігінің ашық күндері* тоқсанның соңына қарай өткізіледі. Оған мектеп арнайы салтанатты түрде дайындалады. *Оны өткізу бағдарламасы:*

Акты залында ата-аналарға арналған концерт 30 минут шамасында, І-XІ сынып оқушыларының белсенді мүшелерінің қатысуымен жүргізіледі. Мектептегі ең жақсы сынып және үздік оқитын жеке оқушылардың аттары аталады. Әр сынып оқушыларының ата-аналарымен кездесуі. Оқушылар ата-аналарға қандай жетістіктерге жеткені туралы айтып, өздері жасаған сувенирлерін тапсырады.Түрлі тақырыпқа арналған, оқушылар қолымен жасалған көрмені аралап, ондағы оқушылардың қолымен жасалған дүниелерді көреді. Спорттық жарыс ұйымдастырылып, ата-аналардың марапаттау сыйлықтары тапсырылады.Ата-аналар оқушылармен көркемсуретті фильмдер көреді. Мектепте ата-аналарға арналып өткізілетін конференция тақырыптары әр түрлі болуы мүмкін.

*Сынып ата-аналарының жиналыстары* – ата-аналармен жүргізілетін дәстүрлі жұмыстың бір түрі. Жиналыс нақты мәселені шешуге бағытталуы тиіс. Мысалы, «Бала алдындағы қиындықтарды жою немесе оны шешу баланы тәрбиелеуге көмектесе ме? Қаралатын мәселе ата-аналардың қызығушылығын арттырып, оларға ой тастауы керек.

*Жеке ата-аналармен жұмыс жүргізу:* отбасымен танысу, оларға педагогикалық тапсырмалар беру. Ата-аналарға бала тәрбиесіне байланысты педагогикалық консультация жүргізу. Консультация барысында мынаны ескеру керек: ата-аналардың бала тәрбиесіне ынталы болуын қолдау, отбасына педагогикалық көмек көрсетуге даяр болу, нақты сұрақтарға ұсыныстар беру.

***Оқылатын материалды бақылауға арналған сұрақтар:***

1. Қазіргі отбасының ерекшеліктері қандай?
2. Отбасының жас ұрпақ тәрбиелеудегі мақсаты не?
3. Отбасы тәрбиесінің формалары мен құралдары қандай?
4. Отбасындағы тәрбие мәселесін жақсарту үшін ата-аналар және оқушылармен қандай жұмыс түрлерін ұйымдастыруға болады?

**Ұсынылатын әдебиеттер тізімі.**

1. Әбенбаев С. Тәрбие теориясы мен әдістемесі. – Алматы. “Дарын”, 2004.-350 б.

2. Гликман И.З. Теория и методика воспитания. – М.”Владос Пресс”, 2002.

3. Қалиев С., Майгаранова Ш., Иманбаева С.Т., т.б. Мектептегі тәрбие жұмысының теориясы мен әдістемесі. – Алматы. “РБК”, 1999. -153 б.

4. Сластенин В.А., Исаев И.Ф., Шиянов Е.Н. Педагогика. – М.: Академа, 2003.

**13 дәріс. Балалармен жасөспірімдердің бастамашылдығын дамытудағы тәрбиелік жұмыстар**

***Дәрістің мақсаты:***Балалармен жасөспірімдердің бастамашылдық, басқару, көшбасшы ұғымдары туралы ақпарат беру.

***Дәрістегі негізгі ұғымдар****:*бастамашылдық, басқару, көшбасшы,

***Дәрісте қарастырылатын мәселелер:***

* Бастамашылдық, басқару, көшбасшы ұғымдарына талдау жасау.
* Балалармен жасөспірімдердің бастамашылдығын дамытудағы

*Дәрістің қысқаша мазмұны:*

Қазіргі таңда, көшбасшылық қасиет аса талап етілуде, себебі ол көп жағдайда тұлғаның кәсіби тұрғыда өсуін анықтайды және оның өзіндік артықшылықтары мен ерекшеліктерін ескере келе толық өзін-өзі дамытуға қол жеткізу арқылы қатарластарынан ерекшеленуге жағдай жасайды.

Көшбасшы» ұғымына «Саяси энциклопедия» келесідей анықтама береді: «Көшбасшы » [ағыл. leader — бастаушы] – кез-келген қоғамдық ұйымның, әлеуметтік топтың беделді мүшесі, оның тұлғалық ықпал ете алу қабілеті әлеуметтік үдерістер мен жағдаяттарда, топтағы, ұйымдағы, қоғамдағы өзара қарым-қатынасты реттеуде маңызды рөл атқаруына мүмкіндік туғызады; белгілі бір қауымдастықтың қызығушылықтарын жүзеге асыруға бағытталған бірлескен іскерлік әрекетін біріктіру мақсатында басқаларға әсер ете алатын тұлға»

Н. Тичи мен М.А. Деванна атты американдық ғалымдардың ойынша, көшбасшылықтың заманауи көрінісін мәселелерді мұқият талдау, қолда бар ресурсты өнімді сфераға өткізу, өзгерістерді іздеуді қамтитын адам мінез-құлықы мен жүріс-тұрысының нақты үдерісі ретінде қарастырады.

М. Маккол Н. Тичи мен М. А. Деваннаның пікірін одан әрі өрбіте келе, «көшбасшылық үлкен қызығушылықтың пәні болып келеді, себебі ұлттың, халықтың, жекелеген ұйымның тағдыры көшбасшыларға тікелей қатысты» деген тұжырымға тоқталған.М. Альберт, Дж. Максвелл, М. Мескон, Р. Кеттел, Ф. Хедоуридің есептеуінше, көшбасшылық дегеніміз жекелеген тұлғалар мен топтарға, олардың алға қойылған мақсатқа қол жеткізуіне ықпал ете алу қабілеті болып табылады. Олардың ойынша, көшбасшы – бағыттау, бақылау және топтық мақсатқа жетуде топтағы басқа адамдардың іскерлігін өзгертуге байланысты ұйымдағы маңызды рөлге ие адам, ұйым көшбасшысы – формалды және формалды емес басшылықты орынды жүзеге асыра алатын адам. Көшбасшылық ұғымына батыс ғалымдарының берген анықтамасы бойынша, көшбасшы топ мүшелерінің қойылған мақсатқа жетуіне жағдай жасалуына ықпал ететін адам болып саналады.

Басты 11 маңызды идеяға сүйене отырып, Р. Стогдилл көшбасшылыққа берілген анықтамаларды жіктеп, оларды топтастырған:

1. Көшбасшылық топтық қызығушылықтардың орталығы ретінде;
2. Көшбасшылық тұлғалық ерекшеліктердің көрінісі ретінде:
3. Көшбасшылық ортақ келісімге қол жеткізу өнері ретінде;
4. Көшбасшылық іс-әрекет және мінез-құлық ретінде;
5. Көшбасшылық мақсат пен нәтижеге жету құралы ретінде;
6. Көшбасшылық өзара іс-әрекет ретінде;
7. Көшбасшылық көндіре алу қабілеті ретінде;
8. Көшбасшылық ықпал ету әрекетін жүзеге асыру ретінде;
9. Көшбасшылық билікке деген қатынас ретінде;
10. Көшбасшылық топ құру мен оған басшылық ету ретінде;

Р. Стогдилл осыған уақытқа дейінгі жүргізген зерттеулеріне талдау жасай отырып, көшбасшының он тұлғалық сапасын атап көрсетті. Олар:

* Физикалық сапалары – белсенді, ширақ, дені сау, мықты;
* Тұлғалық сапалары – икемделушілік (бейімделушілік), өзіне деген сенімділік, беделділік (абыройлылық), жетістікке жетуге ұмтылыс;
* Интеллектуалдық сапалары – ақыл, қажетті шешімді қабылдау алу, алдын-ала сезу (интуиция), шығармашылық бастау;
* Қабілеттер – қатынасқа түсуге жеңілділік, қарым-қатынас орнату, өнегелілік, сауаттылық.

Ғалымның байқауы бойынша, көшбасшылар ақыл-ойымен, білімге деген ұмтылысымен, сенімділігімен, белсенділігімен, әлеуметтік қатысу және әлеуметтік-экономикалық мәртебесімен ерекшеленеді.

Қазіргі таңдағы инновативті көшбасшылардың бірі Френсис Хессельбайн нәтижелі көшбасшылардың келесідей сипаттамаларын атап көрсетті:

* Анық емес болашаққа енуге және өмірге қабілетті болуға табандылық;
* Міндетті іс шабыттың, басқарудың және ұтқырлықтың негізін қалау рөлі екендігіне сену;
* Инновациялық тәжірибенің болуы;
* Басқарудың икемді жүйелерінің пайдасы үшін иерархиядан бас тарту;
* Жаңа модельдер, идеялар және бастамаларға ашықтық;
* Қағидаларға негізделген көшбасшылықтың баазистік тұжырымдамаларын түсіндіруде аса қажетті түсінікті тіл;
* Әлеуметтік сектордың теңқұқықтылығы мен маңыздылығына сенім;
* «қабырға үстімен»қозғалуға, салауатты қоғам құру үщін өмірлік маңызға ие серіктестіктерге қосылуға талпыныс.

Көп жағдайда Ф. Хессельбайнмен пікірі бір жерден шығатын Т. Д. Зинкевия-Евстигнееваның ойынша кез-келген деңгейдегі көшбасшы төменде көрсетілген көшбасшылық сапаларды меңгеруі қажет:

* Жүйелік ойлау дағдысы және жағдаятты талдау іскерлігі (көптеген дереккөздердің ішінен пайдалы ақпаратты бөліп алу, талдау және болжау біліктілігі, тәуекелділікті бағалай алу);
* Коммуникативті ерекшеліктер (сенімді атмосфераны құра білу, өзгелер тарапынан ұсынылған идеяларды қабылдау, ұжымды жұмысқа тарту, ынталандыру, өз сөзін сенімді,нақты, әрі анық жеткізуі);
* Мінездің көшбасшылық қырлары (өзіне деген сенімділік, өзгелердің бойына өздеріне деген сенімділікті орнату, өзара қарым-қатынасты реттей алу, өзіне жауапкершілік алу қабілеті, нәтиже мен іс-әрекетке бағыттылық ).

***Оқылатын материалды бақылауға арналған сұрақтар:***

Көшбасшылық ұғымы:

* саяси (Б.И. Кретов, Е.В. Кудряшова, В.П. Шейнов және т.б.),
* әлеуметтік-психологиялық (Дж. Адаир, Т.А. Бендас, М. Вебер, А.В. Петровский және т.б),
* экономикалық (П. Друкер, Стивен Р. Кови, Ф. Хессельбайн және т.б.) ғалымдардың ғылыми еңбектері негізінде талдау жасаңыз.

**Ұсынылатын әдебиеттер тізімі.**

1. Шолпанқұлова Г.К. Тәрбие теориясы мен әдістемесі курсы бойынша практикум.-Алматы: Алай атындағы ҚазҰПУ «Ұлағат» баспасы, 2013.-105 б.
2. Кукушин В.С. Теория и методика воспитательной работы.-Р\Д., 2002.

**14 дәріс.Тәрбие жұмыстарының нәтижесі мен тиімділігінің диагностикасы**

***Дәрістің мақсаты:***Диагностиканың әдістері мен әдістемесі туралы білімдерін қалыптастыру.

***Дәрістегі негізгі ұғымдар****:*бағалауға, пікір айтуға не топтастыруға негіз болатын белгі, қайсыбір құбылысты пайымдау, бағамдау өлшемі.

***Дәрісте қарастырылатын мәселелер:***

* Оқушылардың тәрбиелік деңгейінің өлшемдері мен көрсеткіштері.
* Диагностиканың әртүрлі әдістері мен әдістемесін пайдаланудың ерекшеліктері.
* Оқушы мен сынып ұжымының психологиялық - педагогикалық сипаттамасы.
* Балалармен жасөспірімдердің бастамашылдығын дамытудағы.

*Дәрістің қысқаша мазмұны:*

Сынып жетекшісінің оқу - тәрбие жұмысының нәтижесі - сынып жетекшісі жұмысының ішіндегі ең күрделі кезеңі. Себебі, ол педагогикалық процестің мәнін танып білуге аса зор ықпал етеді. Әрбір жағдайды талдау жұмысының нәтижесінде, оған дер кезінде дұрыс шешім қабылдап, түзетулер және толықтырулар енгізіп отыруға мүмкіндік туады.

Ол сынып жұмысының мақсат, міндеттері және жоспарлау жұмысымен тығыз байланысты болады. Сондықтан да сынып жетекшісі үшін, оны атқарудың маңызы ерекше.

Талдау жұмысының мақсаты - оқу жылының соңында сынып көлемінде жалпы педагогикалық үдерістің нәтижесін бағалауды, келешекте оның жұмысын жетілдірудің жаңа оқу жылының мақсат, міндеттерін анықтап, ата-аналармен және пән мұғалімдерімен атқарылатын оқу-тәрбие жұмыстарын ұйымдастыру және жоспарлау барысында қолданылады. Оқу жылының қорытындысына талдау жүргізу негізінен бір жыл бойы жүргізілген жұмыстардың мәліметтерді, оларды талдау қорытындысы, сауалнама жүргізу және зерттеу нәтижесі барысымен байланысты атқарылады.

Қорытындысында, педагогикалық әрекетті жетілдіруге сай нақтылы ұсыныс білдіру және бірыңғай ортақ көзқарас қалыптастыру жұмыстары жүргізіледі. Оны мамыр және маусым айларында атқару тиімді. Оқу жылында атқарылатын жұмыстарға қатысты басқа да мәліметтерге және тоқсандық оқу-тәрбие жұмыстарының нәтижесіне талдау жұмыстарын жүргізуге қарағанда, жылдық талдау көлемі, сипаты жағынан күрделі болып келеді. Сондықтан да ол комплекстік (кешенді ) жұмыс болып есептелінеді. Талдау жұмыстары 3 кезеңде атқарылуы мүмкін.

1. Жалпы сынып ұжымының өміріне талдау жасау

2. Сынып жұмысындағы кейбір негізгі мәселелерді талдау.

3. Жеке оқушымен жұмыс нәтижесін талдау. Жоғарыда көрсетілген бөлімдерге сәйкес, талдауға қатысты мәселелер оқу жылының басында белгіленген міндеттерді ескере отырып, сынып жетекшісінің басшылығымен анықталады. Сынып жетекшісінің оқу жылының қорытындысына талдау жүргізуді ұйымдастыру жұмыстарының шартты түрде алған жоспары:

1. Талдау жұмыстарының мазмұны мен формасын белгілеу үшін оқушылар мен атааналар белсенділерінің отырысын ұйымдастыру.

2. Сынып жетекшісінің тәрбие жұмысының нәтижесін анықтау үшін «срез» тәсілін жүргізуі.

3. Сынып ұжымымен талдау жұмысының әдістемесін ойластыру.

4. Сынып жұмысының қорытындылауға сай, оқушылардың пікірін ескере отыра, оларға тапсырма беру.

5. Оқушылардың және ата-аналардың, пән мұғалімдерімен бірлесе отыра, оларға тапсырма беру.

6. Талдау жұмыстарының материалдарын өңдеу.

7. Оқушылар және ата-аналар белсенділерімен талдау жұмысының нәтижесін жазбаша қорыту.

8. Талдау жұмысының қорытындысын мектеп әкімшілігінің тәрбие жөніндегі орынбасарына тапсыру. Мұндай жұмыстарды атқару сынып жетекшісінен шыдамдылық пен төзімділікті, орасан күш-жігерді және кең көлемді тәжірибе мен асқан ұйымдастырушылық қабілетті қажет етеді. Талдау жұмысының нәтижесімен сол сыныпта жұмыс істейтін барлық пән мұғалімдері таныс болуы керек. Себебі, олар болашақта атқаратын педагогикалық әрекеттерін жоспарлауда, оның нәтижесін ескерулері тиіс. Сынып жетекшісі оқу жұмысына талдау жұмысын ұйымдастыруда бірнеше қиындықтарға тап болады. Солардың ішінде талдау сызбасы мен оның құрылымын анықтау. Ол көбінесе талдаудың мақсаты мен міндеттеріне, ұйымдастыру тәсіліне байланысты анықталады.

Сондықтан, әрбір атқарылған іс-шара соңында ұжым болып талдау жұмысын атқарып отырған пайдалы.

Білімдену процесінің ажырамас бір бөлігі диагностика болып табылады. Диагностика жәрдемімен белгіленген мақсат, міндеттердің табысты орындалуы анықталады. Ол болмаған жерде дидактикалық үдерісті тиімді басқару мүмкін емес. Диагностика – бұл дидактикалық үдерістің нәтижесін анықтау, оқу-тәрбие үдерісінің барысы және нәтижелері туралы ақпарат алу тәсілі. “Диагностика” (грек «диа» - мөлдір, таза және «гносис» - ілім) – оқылатын нысан немесе үдеріс туралы алдын - ала ақпаратты алудың жалпы тәсілі. Психологиялық-педагогикалық диагностика - бұл оқушының жеке психологиялық ерекшеліктерін және оқу-тәрбие үдерісін оңтайландыру мақсатымен балалар ұжымына әлеуметтік-психологиялық сипаттама беруді үйренуге бағытталған бағалау тәжірибесі. Тәрбие жұмысы педагогикалық диагностикадан басталады. «Адамды жан-жақты етіп тәрбиелеу үшін, оны жан-жақты білу қажет» деген К.Д.Ушинский. Әрбір мұғалім тәрбиешіге оқушының жеке ерекшеліктерін білу үшін диагностикалық әдістерді таңдай білу қажет. Сондай-ақ, әрбір тәрбиеші қажетті диагностикалық (айқындау) әдістерді ұжымның ерекшеліктеріне сәйкес таңдап алу керек. Мектептегі диагностиканың міндеттері:

- Оқушылардың даму барысына және нәтижелеріне талдау жасау (мектепте білім алуға әзірлігі, психикасының жұмысы, ілгерілеушілік);

- Оқыту үрдісінің барысын және нәтижелерін талдау (білімнің көлемі және тереңдігі, білім, іскерлік, дағдыларды қолдана білу, ой жұмысының негізгі тәсілдерінің барлығы, шығармашылық іс-әрекет тәсілдерін білу);

- Тәрбие барысын және оның нәтижелерін талдау (тәрбиелік деңгейін, адамгершілік сенімін, адамгершілігін). Оқу-тәрбие үдерісін тексеруден гөрі диагностика туралы көп айтылуда. Дәстүрлі тексеру әдістері неге қайта қаралуда? Бұл оқу-тәрбие үрдісін ізгілендіруге байланысты. Егер өктемдік ететін тәрбиеде талдау, тексеру және бағалаудың объектісі оқушының еңбегі болса, енді жаңа жағдайда мұғалім мен оқушының бірлескен еңбегі, оның нәтижелері талданады. Тексерудің бұрынғы әдістерімен жұмыс істеуге болмайды. Диагностика нәтиже мен үдерісті бірге зерттейді.

Оқушының еңбегі мұғалімнің еңбегімен бірге талданады, оқушының мүмкіндігі, қабілеті және икемділігі зерттеледі. Мұғалімнің жұмысына ықпал еткен жағдайлар ескеріледі. Тексеру оқушының «оқығым келмейді» деген пікірімен санаспайды. Ал диагностика онымен санасады, оқушының оқуға ынтасын арттыру тәсілдерін табады. Мысалы, тексеру арқылы 3 сыныптың оқушысы барлық тапсырманы дұрыс орындағаны анықталады.

Мұғалім оған «өте жақсы» деген баға қойды және мадақтады. Үдерісте нәтиже де жақсы сияқты, тек қана диагностика оқушының бес алғаны есте сақтау қабілетінің жақсылығынан екендігін, бірақ оның ақыл-ой жұмысына қабілеті нашарлығын анықтайды. Мұғалім кемшілікті жою мақсатымен оқушыға түрлі тапсырмалар береді. Дәстүрлі тексеруде нәтижелерді бағалағанмен, олардың себептерін түсіндірмейді. Диагностика арқылы оқушылардың білімі, іскерліктері тексеріледі, бағаланады, сандық мәліметтер талданады, бағыттар айқындалып одан арғы жұмыстар болжанады. Диагностика үшін көптеген әдістер және әдістемелер қолданылады. Мысалы: дәстүрлі тексеру, бағалау әдістерімен қатар тест әдісі, оқушылардың оқуға керекті психикалық сапаларын, атап айтсақ, есті, зейінді, ақыл-ойды т.б. зерттеу, жеке оқушылармен жұмысты жобалау әдісі қолданылады.

Қазіргі мектепте қолданылатын диагностика – педагогикалық қатынастар жүйесіндегі оқушыны жан-жақты зерттеуге мүмкіндік беретін әдістер мен әдістемелердің жиынтығы. Дәстүрлі тексеру әдістері диагностика арқылы ізгілікке қызмет етіп, мектепте жақсы қарым-қатынас орнатады. Диагностика оқушыларды «орташа», «үздік» деп бөлмей, олардың мүмкіндіктерін анықтайды. Диагностикалық қорытындылар дәл, толық болуы керек. Барлық оқушы туралы ақпараттар жиналып, оның қабілетін, дарындылығын дамытуға қолайлы жағдай жасалады.

Оқушлардың білімдерін тексеру, бағалаумен байланысты әлі шешілмеген мәселелер көп. Гуманистік педагогиканың білімді бағалауы өктем педагогикадан бөлек. Ең бірінші орында оқу-тәрбие үдерісінің барысы және нәтижелері туралы ақпараттар алудың тәсілі диагностика тұрады. Ол мұғалімдер мен оқушылардың бірлескен еңбегінің нәтижелерін көтеру үшін оның жолдарын талдайды. Оқушының жеке басы мен сынып ұжымының дамуы туралы психологиялықпедагогикалық білім алу үшін көптеген әр түрлі тәсілдерді қолдану керек. Ең алдымен сынып жетекшісі, сол сыныпта сабақ беретін пән мұғалімдерімен әңгімелесулері қажет. Содан кейін алған мәліметтерді талқылап, қорытындылайды. Негізгі мәліметтерді сынып жетекшісі сол сыныптағы оқу-тәрбие, сыныптан тыс жұмыстар барысында алады. Ол үшін сауалнама жазбаларын, әңгімелесу және социометриялық әдістерді, экспериментті қолдануға болады. Оқушының жеке басын танып білуде оның оқу әрекеті мен қоғамдық жұмыстарының атқаратын қызметі ерекше. Себебі оқушының оқу әрекетінде оның оқуға деген ынтасын, психикалық процестерін (жаңа материалды меңгеруі, қабылдауы, есте сақтауы, ойлауы, сөйлеуі т.б.) сынып жетекшісі сабақтар жүйесіне қатысу арқылы анықтайды, ол өз алдына оқытудың сапасын арттыруға сай шараларды белгілеуге мүмкіндік туғызады.

Оқушыларға нәтижелі тәрбие беру ісі тек оқу әрекетін дұрыс ұйымдастырумен шектелмейді, оқушылардың өздерін қоғамдық пайдалы істерге белсенді араласуын да көздейді.

Зерттеуді жүйелі ұйымдастыру барысында пән мұғалімдері мен оқушылардың атааналарымен әңгімелесудің де берері мол. Ата-аналармен әңгімелесу – оқушылардың үйдегі өмірі мен еңбек жағдайын, отбасы туыстарымен қарым-қатынасын, бос уақыттарын қалай өткізетіндігін, үй тапсармаларын орындаудағы белсенділігі мен жауапкершілігін анықтап білуге ықпал етеді.

***Оқылатын материалды бақылауға арналған сұрақтар:***

* Тәрбиелік деңгей қалай айқындалады?
* Тәрбие үрдісінің тиімділігін зерттеу және бағалау өлшемдері қандай?
* Диагностиканың қандай әдістері мен әдістемесі бар?

**Ұсынылатын әдебиеттер тізімі.**

1. Баймаханова Г.Қ., Мухамеджанова Б.Б. Тәрбие жұмысының теориясы мен әдістемесінен дәрістер жинағы. – Актөбе, 2017 ж. – 76 б.
2. Губашева С., Отарбай А. Тәрбие жұмысының әдістемесі. Оқулық. - Астана, 2011.
3. Губайдуллина Г.Н. Педагогиканы оқыту әдістемесі. Оқулық. – Алматы,2011.
4. Сластенин В.А. Методика воспитательной работы. Учебное пособие. – Москва, 2008.
5. Набуова Р.Тәрбие жұмысының әдістемесі. Оқу құралы. - Алматы, 2015.

**15 дәріс Тәрбие үдерісін ғылыми-әдістемелік қамтамасыздандыру**

***Дәрістің мақсаты:***Өздігінен білім алудың негізгі ерекшеліктерімен таныстыра отырып, озық педагогикалық тәжірибе мен инновацияның түрлерін меңгерту.

***Дәрістегі негізгі ұғымдар****:*инновация, педагогикалық тәжірибе, жетілдіру,өздігінен білім алу, білім, іскерлік, дағды, кәсіби дайындық.

***Дәрісте қарастырылатын мәселелер:***

* Сынып жетекшісінің өздігінен білім алуы
* Озық педагогикалық тәжірибені зерттеу, талдап қорыту және ендіру кезеңдері.

*Дәрістің қысқаша мазмұны:*

Кез келген мемлекеттің өркендеуі оның білім беру саласының жағдайына негізделеді, ал білім беру процесіндегі маңызды фигура – ұстаз тұлғасы. Мұғалімнің негізгі міндеттерінің бірі - өскелең ұрпақты қазіргі ғылыми білімдермен қаруландыру, дамыған шығармашыл тұлға ретінде қалыптастыру. Осындай жауапты міндеттерді сапалы деңгейде атқару үшін әр мұғалім өзінің білімін жетілдіріп отыруы қажет.

Мұғалімнің кәсіби дайындығы кезінде жинақтаған білімдері бір қалыпта сақталып тұрмайды. Қоғамның дамуына байланысты мұғалімнің білімдері де жаңарып, толықтырылып отыруы керек, себебі қоғамның экономикалық дамуына байланысты жас ұрпақты әлеуметтендірудің жаңа талаптары туындап отырады. Осыған орай қазіргі оқушылардың сұраныстары да жоғарлай түсуде. Білім жетілдіру - кадрлардың, білімнің түрлі саласындағы мамандардың ғылыми – техникалық білімін кеңейтетін және кәсіби іскерлігін, біліктілігін арттырып, мамандығын көтеретін мемлекеттік жүйе.

Мұғалімдердің мамандығын жетілдіру - өздігінен білім алу (ең алдымен), курстар, семинарларда, мектептегі, пән бірлестіктерінде, практикумдарда, ғылыми-педагогикалық конференцияларда, құрылтайларда, симпозиумдарда, озат тәжірибе мектептерінде, білім жетілдіру институттарында, аудандық, қалалық методикалық мамандықты жетілдіру методикалық кәсіпке жатады.

Әрбір мұғалімнің өздігінен білімін көтеруі – үздіксіз жүретін құбылыс, ой еңбегінің әдіс-тәсілін меңгеру, бос уақытын дұрыс ұйымдастыру, дербес жұмыс жоспарын жасап, оны іске асыру нәтижесінде жүзеге асырылады. Өздігінен білім алу – мұғалімнің тұлғалық өсуінің негізі. Өздігінен білім алудың атқаратын негізгі қызметтері ретінде

Қазіргі ақпараттық қоғамда адам өздігінен білімін жетілдіріп отыруы арқылы бәсекеге қабілетті, еркін жан-жақты дамыған тұлға бола алады. Өздігінен білім алу үдерісінің құнды жақтарының бірі ретінде тұлғаның жеке танымдық белсенді іс-әрекетпен шұғылдануын атауға болады. Бұл үдерісте адам мақсат-міндеттерді өзі анықтайды, өзі білім алу құралдарын іздестіреді, өзі-өзіне мұғалім болып, өзін-өзі білімге жетелейді. Өздігінен білім алудың тағы бір маңызды ерекшелігі ретінде адамның білімді ізденудегі құлшынысының, ынта-ықыласының барлығы адамның өз еркінен туындайтынын, сырттан келетін ешқандай ықпалдардың болмайтындығын атап өтуге болады. Өздігінен білім алудың негіздері әуелі мектеп жасынан басталып, кейіннен орта және жоғарғы кәсіби білім алу барысында жалғасын табады. Кәсіби дайындық барысында студенттер курс жұмысы, дипломдық жұмыс (бакалавриатта), зерттеу жұмысының нәтижелерін мақала ретінде жариялау, магистрлік диссертация (магистратурада) жазумен айналысады. Бұл жұмыс барысында жас мамандар бір ғылыми мәселені шешуде өзіндік көзқарастарын қалыптастырады, зерттеудің эмпирикалық, теориялық, әдіснамалық әдістерімен танысады, бір тақырып көлемінде өздерінің білімдерін тереңдетеді. Ғылыми жетекшісінің басшылығымен зерттеу саласындағы белгілі мамандардың еңбектерімен жанжақты танысып, өзіндік болжамдарын жасап, жеке пікірлерін тұжырымдай алады.

Студенттік шақ адам бойындағы қабілеттерді дамытуға өте қолайлы кезеңдедің бірі. Арнайы білімдермен қатар жас маман тұлғасына оның іскерліктеріне байланысты көп талаптар қойылады. Сондықтан сөйлеу шеберлігін дамытуға арналған психологиялық тренингтерге, шет тілдерін үйрену курстарына қатысып жоғарғы білім туралы дипломмен қатар бір неше сертификаттар алып шықса оның жұмысқа орналасуы да жеңіл, және жұмыс орнында өз күшіне деген сенімділік нығая түспек. Бұндай мамандар өздерінің құзіреттілігімен беделді де абыройлы бола алады.

Қазіргі нарық заманында көптеген студент жастар оқуларымен қатар қосымша жұмыс істеуге тырысады. Әрине, бұл сабақтарына кедергі болмаса өте құптайтын жайт. Егер сабақтарымен қатар алып жүре алмаса, жазғы каникул кездерінде өздерінің кәсіби іскерліктерін, құзіреттерін практика жүзінде сынап көрулеріне болады. Бірақ осындай жұмыстар болашақ маманның өзі таңдаған кәсіптерімен байланысты болғаны абзал. Мысалы репетиторлық жұмыстар, мектепте сабақтан тыс спорттық үйірме, факультативтік жұмыстарын жүргізу, лингвистикалық аудармашылық жұмыстар, компьютерлік қызмет көрсету жұмыстары, балалардың демалыс лагерлерінде жетекшілік атқару, бала бақшаларында тәрбиеші болу сияқты жұмыстар жастардың болашақ кәсібімен жақынырақ танысуға, ұжым ішінде тұлға аралық қарымқатынасты орнатуға уйренуіне, тәжірибе жинақтауына, өз мүмкіндіктерін бағалауға көп септігін тигізді.

Айналамыздағы бізді қоршаған таныс және бейтаныс адамдармен дұрыс қарым-қатынас орнатудың өзі болашақ мұғалім үшін кәсіби тәжірибе жинақтаудың көзі бола алады, себебі ертең мұғалімдік қызметте жасы үлкен әріптестерімен, балалардың ата-аналарымен сөйлесе алу қажет. Сонымен қатар әрбір тәжірибелі ұстаздардың дәрістеріне қатысу арқылы олардың аудитория назарын қалай аулайтынын, сабақ үстінде тәртіпті сақтай алу іскерліктерін, ынтымақтастық қарым-қатынас орната алу шеберліктерін үйренуге болады. Теледидардан көретін хабарларыңыздың кәсібіңізге қатысты жаңалықтары болса оларды педагогикалық күнделігіңізге түртіп жазып алуды дағдыға айналдырған дұрыс. Кітап дүкендеріне, кітап көрмелеріне баруды әдетке айналдырған абзал, себебі онда ең соңғы жаңа кітаптар сарынымен танысып отыруға мүмкіндік бар.

Кез келген адамда өзіне тән бір ерекшеліктері болады. Мысалы біреу жақсы ән айта алады, екіншісі жақсы билей алады, үшіншілерінде ақындық қабілеттері дамыған, кейбіреулері музыкалық аспаптарда жақсы ойнай алады, басқасында спорттық қабілеттері басым болып келеді. Бұл қабілеттерді одан әрі дамытып отыру қажет, себебі ертеңгі кәсіби іс-әрекетте балаларға беретін сабағыңыздан басқа оларды әуестендіретін, қызықтыратын тұлғалық сапаларыңыздың бірі осы ерекшелігіңіз болады. Өздігінен білім алу негіздерін жақсы меңгерген маман кәсіби іс-әрекетте үнемі әріптестерінің алды, ұжымның абыройлы тұлғасы, өзінің құзіреттілігімен, бәсекеге қабілеттілігімен гуманистік бағыттылығы негізінде басқаларға үлгі-өнеге болып оларға қолдау көрсете алады. Мектептерде педагогикалық тәжірибені зерттеу, жинақтау ісі күрделі және шығармашылық мәселелердің бірі болып табылады.

***Педагогикалық тәжірибе*** - оқыту, білім беру және тәрбие тәжірибесі, дәлірек айтсақ нәтижесі оқушының жеке тұлғалық сапаларынан көрінетін, белгілі бір мақсатпен ұйымдастырылатын педагогикалық үдеріс. Көпшілік мұғалімнің педагогикалық тәжірибесі – бұл педагогикалық ғылымының жетістіктерін қолданып, жұмыс істеп жатқан білім беру ұйымдарының тәжірибесі. Озат педагогикалық тәжірибе сөзін түрліше түсінеміз. Кең мағынада озат педагогикалық тәжірибе - мұғалімнің шеберлігінің жоғары деңгейі, тұрақты педагогикалық нәтиже беретін оқыту және тәрбие тәжірибесі. Мұғалімнің тәжірибесінде жаңалық болмауы мүмкін, бірақ ол ғылымда белгілі принциптерді, әдістерді табысты түрде қолданып, басқа мұғалімдерге үлгі болып, озат тәжірибесі басқа мектептерге таратылады.

Педагогикалық озат тәжірбиенің тар мағынасы: шығармашылық ізденіс, жаңалығы бар тәжірибе, жаңашылдардың тәжірибесі. Мұндай педагогикалық тәжірибе өте құнды, себебі ол мектеп тәжірибесіне жаңалық енгізеді. Сондықтан, бірінші кезекте осы тәжірибені талдап, баға беріп, тарату керек. Жай шеберлік пен жаңашылдық арасындағы айырмашылықты көру қиын, себебі мұғалім ғылымда белгілі принциптер мен әдістерді қолданып, қол жеткен жетістіктермен шектелмейді, жаңа әдістерді қолданып, немесе ескі әдіс-тәсілдерді тиімді етіп ұштастырып, бірте-бірте жаңашыл болады, олай болса кез келген жақсы тәжірибені мектептің тәжірибесіне енгізуге болады, бірақ жаңашыл мұғалімдердің істәжірибесін жан-жақты талдап, қорытындылап, тарату керек. Озық педагогикалық тәжірибенің белгілері, оған қойылатын талаптар. Бірінші белгісі – қоғам дамуының бағытына, әлеуметтік сұранысқа сәйкестігі. Озық мұғалімдер мен білім беру ұйымдарының қызметкерлері өмір талаптарына сай жұмыс істеп, педагогикалық процесті жетілдірудің тиімді жолдарын табады. Озық тәжірибенің екінші белгісі – педагогикалық қызметтің тұрақты, жақсы нәтижелері. Педагогикалық ***«өнім»*** - оқушылардың білім, іскерлік, дағдыларының, жалпы дамуының, тәрбиелілігінің деңгейі. Озық тәжірибенің үшінші белгісі - оқыту, тәрбие, дамуда тұрақты, жақсы нәтижелерге жету үшін мұғалімдер мен оқушылардың өз күштері және құралдарын орнымен жұмсауы. Жаңалық – озық тәжірибенің төртінші белгісі. Педагогикалық озық тәжірибе оқутәрбие жұмысын үнемі дамытып және жетілдіріп отырады.

***Оқылатын материалды бақылауға арналған сұрақтар:***

* Өздігінен білім алудың негізі ерекшеліктерін анықтаңыз?
* Озық педагогикалық тәжірибенің белгілері, оған қойылатын талаптар қандай?

**Ұсынылатын әдебиеттер тізімі.**

1. Әбенбаев С.Ш. Тәрбие теориясы мен әдістемесі. Оқу құралы. –Алматы: Дарын, 2004.
2. Кукушин В.И. Теория и методика воспитания. – М.: Издательский центр «Академия»,2002.
3. Сластенин В.А. Методика воспитательной работы. Учебное пособие. – Москва, 2008.
4. СуминаТ.Г. Теория и методика воспитательной работы: курс лекций.Т.Г.Сумина Екатеринбург: Изд – во Рос.гос.проф. – пед. ун –та, 2010.
5. Тәжібаева С.Ғ. Тәрбие жұмысының теориясы мен әдістемесі. Оқулық. –Алматы, 2013.